SEMAK KENAPA ANAK TIDAK MAHU KE TASKA, TADIKA ATAU RUMAH PENGASUH

Adalah normal bagi kanak-kanak yang berumur antara 7 bulan dan keatas untuk mempunyai ‘stranger anxiety’.  ‘Stranger anxiety’ adalah salah satu pencapaian tumbesaran (milestone) dari segi pertumbuhan sosial seorang kanak-kanak. ‘Stranger anxiety’ atau dengan bahasa mudahnya ialah ‘takut orang’, atau takutkan seseorang yang mereka tidak kenali. Mereka juga mula mengalami ‘separation anxiety’ atau takut/ gentar untuk berpisah dengan ibubapa. ‘Separation anxiety’ juga adalah sesuatu yang normal bagi kanak-kanak yang berumur sedemikian.

Pekerja-pekerja di nurseri adalah orang-orang yang anak anda tidak kenali, dan memang wajar anak merasa takut dan menangis. Anak puan mungkin akan mengambil masa berminggu untuk menyesuaikan diri dengan suasana dan keadaan yang baru. Namun, sekiranya ‘separation anxiety’ berlaku dengan tiba-tiba atau berpanjangan, ada kemungkinan ada perkara lain yang berlaku. Perkara seperti penderaan atau buli boleh menyebabkan anak mengalami  ‘separation anxiety’ yang berpanjangan. Setiap kelakuan kanak-kanak ada makna di sebaliknya. Setiap kelakuan yang negatif selalunya ada mesej yang mereka cuba sampaikan kepada kita. Setiap kelakuan adalah hasil dari satu keperluan yang tidak dipenuhi (a need not being met). Di dalam keadaan ini, anak mengamuk menandakan ada sesuatu keperluan yang tidak dipenuhi. Bincanglah dengan pengasuh di nurseri mengenai masalah ini. Dapatkan laporan yang terperinci mengenai kelakuan anak di nurseri.
Adakah dia menangis sepanjang hari? Atau dia menangis hanya beberapa minit semasa dihantar? Adakah dia menangis hanya pada orang-orang tertentu? Pastikan tiada penderaan yang berlaku. Periksa sekiranya terdapat ada kesan-kesan penderaan. Sekiranya anak anda  telah boleh bercakap, berceritalah dengan dia mengenai nurseri itu dan cuba kenalpasti apakah yang menyebabkannya ‘takut sekolah’ dari cerita beliau. Secara amnya, sekiranya kita ingin menghantar anak ke suatu tempat yang baru seperti pengasuh atau sekolah yang baru, ada beberapa perkara yang boleh dilakukan untuk mengurangkan kerunsingan atau ‘anxiety’ anak, dan mencepatkan proses penyesuaian diri.

TIP UNTUK SI MANJA

Bercerita dan berbual dengan anak mengenai sekolah baru eg ‘nanti adik akan ke sekolah baru, nama sekolah tu ABC, nama cikgu….’. Janganlah menghantar anak secara tiba-tiba tanpa sempat membuat persediaan emosi yang secukupnya untuk anak.
Kenalkan kepada pengasuh yang baru, sebelum tinggalkan anak di tempat baru.
Sekiranya boleh, cuba tinggalkan secara berkala e.g. hanya 10 minit di hari pertama, 30 minit di hari kedua dan seterusnya (bergantung dan sesuaikan dengan umur anak).
Bekalkan barang/ permainan kesayangan anak seperti selimut, bantal yang anak suka.

Namun, jika anda rasa anak anda takut untuk ke tadika, taska atau rumah pengasuh disebabkan telah didera secara emosi atau fizikal, semak ini. Berikut adalah beberapa tanda yang anda boleh lihat jika anda syak anak didera di sekolah (atau rumah):

Anak Anda Menangis Dan Melawan Ketika Anda Ingin Menghantar Mereka Ke Taska/Pusat Jagaan/ Tadika
Anak Anda Kelihatan Takut Dengan Orang-Orang Yang Mereka Baik Sebelum Ini.

Perubahan Kelakuan Di Rumah Atau Sekolah (Terlalu Manja, Cengeng Atau Pendiam)
Anak Anda Ada Lebam, Luka Atau Kecederaan Yang Lain. Kecederaan Yang Berulang Mungkin Adalah Tanda Penderaan
Anak Anda Sering Mimpi Ngeri, Mengigau Dan Sukar Tidur.

Apa yang anda patut buat sekiranya anda mengesyaki anak anda di dera di sekolah?

Jika tidak pasti, bercakap dengan guru besar sekolah tentang itu
Jika sudah pasti, buat laporan polis dan pihak berkenaan akan menyiasat hal tersebut
Segera jauhkan anak anda dari pendera
Hubungi talian bantuan seperti talian dera untuk bantuan.

Sumber: doktorbudak.com


SAKIT TUMIT & PINGGANG, TANDA RAHIM TIDAK SIHAT

Wanita walaupun di tempat kerja, mereka bertungkus lumus memerah idea dan menyiapkan tuntutan kerja yang bukan sedikit. Sarat dengan tugasan daripada pagi hinggalah ke petang. Keluar sahaja daripada pintu pejabat, otak serta merta bertukar untuk menyambung tugasan pada keluarga di rumah. Namun pada kesibukan itu, usah lupa pada kesihatan sendiri. Menjaga dalaman wanita adalah satu kepentingan yang penting. Bila tubuh terasa sangat berat dan susah untuk bergerak, wanita harus tahu ia bukanlah masalah kegemukan. Mungkin ada kena mengena pada masalah rahim yang tidak sihat. Kenal pasti tujuh petanda ini dan lakukanlah sesuatu. Bukan itu sesiapa, tetapi untuk diri anda sendiri wahai wanita.

TANDA RAHIM TIDAH SIHAT

Sakit Pinggang

Setiap kali duduk dan bangun semula, badan terasa berat untuk di angkat dan pinggang akan terasa sakit. Sakit di sekeliling pinggang membawa ke pinggul, juga urat belikat di belakang tubuh.

Sakit Ari-Ari

Sakit di bahagian bawah perut hingga ke pangkal faraj seterusnya peha dan lutut. Rasa lenguh dan sengal-sengal. Ia mungkin petanda peranakan anda telah jatuh.

Kerap Kencing atau Tak Lawas

Setiap kali kencing terasa tidak puas dan ingin kencing lagi dan lagi. Selain itu ketika bersin, batuk atau ketawa juga mudah terkencing. Ada juga sesetengah kes yang terasa ngilu di bahagian ari-ari ketika bersin, batuk atau ketawa.

Sakit Ketika Bersetubuh

Setiap kali melakukan hubungan kelamin bersama suami, terasa sakit dan senak di bahagian ari-ari. Ini juga merupakan petanda rahim tidak sihat malah juga petanda peranakkan telah jatuh. Perlu berhati-hati dan berurutlah segera.

Angin Pada Perut

Bukan hanya pada bahagian perut, adakalanya terasa di bahagian bawah perut terutama di kawasan rahim selalu terasa seperti adanya ketulan angin. Apabila ini terjadi, ada sesetengah wanita yang tidak dapat berdiri dengan tegak, apa lagi membuat kerja-kerja rumah.

Kentut Vagina

Kentut vagina atau angin yang keluar melalui ‘pintu depan’ ini adalah petanda rahim bermasalah. Ia juga menunjukkan urat-urat di sekelilingnya kembang, tidak sihat dan longgar.

Sakit Telapak Kaki

Rasa sengal-sengal, dan bisa-bisa urat pada tapak kaki… Rasa kejang dan menyucuk sekitar tapak kaki.

Sakit Tumit

Ada sesetengah daripada kita langsung tidak boleh memijak dengan sempurna. Terasa sakit dan menyucuk-nyucuk. Inilah petanda rahim anda tidak sihat. Malah tumit juga terasa sakit dan berdenyut serta menyucuk-nyucuk. Apabila berdiri terlalu lama atau berjalan pada tempoh yang lama, kesakitannya lebih ketara.

Selalu Kembung Perut

Badan berangin dan sering kembung perut. Badan mudah masuk angin, dan perut menyucuk akibat angin dalam rahim dan perut.

Sentiasa Basah

Vagina berair dan berbau. Berlaku keputihan luar biasa dan salah satu tanda peranakan kembang.

 RAWAT CARA NENEK MOYANG
Jangan sesekali memandang mudah masalah ini. Jika dibiarkan ia akan memberikan kesan kepada kehidupan kita sebagai seorang wanita, juga ibu kepada anak-anak. Apa yang anda boleh lakukan adalah dengan mencegah mahupun berusaha memulihkan masalah ini. Apa yang anda boleh lakukan.
1.Urut Sendiri – Jika tujuh petanda ini dialami anda, ada baiknya anda mencuba sendiri untuk menaikkan semula rahim yang lemah dan jatuh. Caranya adalah berbaring, sapukan minyak di sekitar bawah perut dan tarik atau urut naik ke atas. Mulakan daripada sisi kiri dan kanan dan tolak ia naik ke atas. Lakukan perlahan.

Minum Air Rebusan – Dalam masa yang sama, anda juga perlu mengamalkan jus kunyit atau halia bagi membersihkan rahim, memantapkannya semula disamping membuang masalah angin. Ini yang boleh dilakukan dengan segera di rumah.

Bertungku – Panaskan seketika tungku dan bertungkulah jika punya masa. Lakukan tolakan dari kiri ke atas. Lakukan proses ini hingga seluruh kawasan rahim.

Berurut – Kemudian barulah anda mencari altenatif untuk melakukan urutan tradisional bagi memulihkan semula rahim dan mengangkatnya pada kedudukan asal. Carilah mereka yang benar-benar pakar serta mengamalkan urutan tradisional.

Berpantang – Jaga pemakanan walaupun dah lepas habis berpantang. atau anak-anak dah besar. Elakkan makanan sejuk, banyak air dan ais. Lebihkan makan makanan yang segar, air suam dan pemakanan seimbang.

Makan Jamu atau Supplement – Bagi wanita lepas bersalin, digalakkan makan jamu untuk jaga peranakan dan kesihatan organ dalaman wanita. Yang pasti pilih yang halal dan disahkan oleh KKM.

Elakkan Angkat Benda Berat – Elakkan buat aktiviti lasak dan angkat benda berat. Biasa lepas bersalin rahim memang mudah turun… sebab otot rahim lemah sebab urat sekeliling tu dah mengembang masa mengandung. Jadi, kalau baru setahun dua tu, rasa badan dah sihat pun, elakkan angkat benda berat walaupun dukung anak. Bagi en.somi je la yang dukung jika waktu dia ada… jika waktu dia tiada boleh guna stroller… Nak dukung boleh tapi bukan waktu yang lama dan kerap.

Buat Senaman Menaikkan Rahim

Pakai bengkung – Amalan memakai korset atau bengkung juga membantu memulihkan rahim.

Sumber: Internet


PRIHATIN YA MAMA! BASUHLAH DENGAN KERAP MAINAN SI MANJA ANDA

Adakah anda membasuh alat permainan si kecil? Bilakah kali terakhir anda melakukannya? Memastikan alat permainan sentiasa bersih merupakan satu langkah yang bijak! Anak kecil terutamanya bayi sering memasukkan jari atau alat permainan ke dalam mulut. Jika alat permainan dan permukaan tempat si kecil bermain tidak bersih, bakteria dan virus pasti mudah berpindah kepada bayi. Perkara ini sering diambil ringan oleh para ibu bapa. Alat permainan yang kotor boleh meningkatkan risiko jangkitan bakteria dan virus pada kanak-kanak. Membersihkan alat permainan seharusnya dijadikan rutin kepada para ibu bapa sama seperti membasuh kereta mahupun mengemop lantai rumah.

BERAPA KERAP ANDA PERLU MEMBERSIHKAN ALAT PERMAINAN SI KECIL?
Ia terpulang kepada ibu bapa berapa kerap alat permainan itu hendak dibasuh. Anda tidak perlu menyusahkan diri membersihkannya setiap hari. Namun, adalah baik jika alat permainan anak anda dibersihkan pada masa yang tertentu seperti;

Apabila alat permainan kelihatan kotor (contoh: makanan tumpah pada alat permainan, atau dibawa main keluar rumah)
Anak anda baru sembuh daripada sebarang jangkitan seperti selsema atau cirit birit. Dikhuatiri alat permainannya masih dicemari dengan bakteria/virus yang menyebabkan anak anda sakit
Kanak-kanak lain memasukkan alat permainan anak anda ke dalam mulut mereka
Setiap hujung minggu/bulan

KAEDAH MEMBASUH ALAT PERMAINAN

Alat permainan keras (diperbuat daripada plastik)

KAEDAH 1
Gosok alat permainan dengan berus dan air sabun
Bilas dengan air bersih
Keringkan dan lap dengan tisu alcohol (wet wipe tissue)

KAEDAH 2
Gosok alat permainan dengan berus dan air sabun
Rendam di dalam *air yang dicampur peluntur selama 10-20 minit
Bilas dengan air bersih
Keringkan
Alat permainan yang mempunyai bateri/diperbuat daripada kayu atau besi/permainan bersaiz besar

Lap permukaan luar menggunakan span sabun
Kemudian lap menggunakan kain lembap yang telah direndam *air yang dicampur peluntur
Keringkan
*Cara mudah sediakan air campuran peluntur:
Campurkan 1 sudu (15 ml) peluntur untuk setiap 1 liter air.
Peluntur yang telah dicampurkan air pada jumlah yang betul adalah selamat untuk digunakan sebagai cecair pembersih alat permainan. Klorin pada peluntur akan tersejat dengan cepat semasa dikeringkan.

ALAT PERMAINAN LEMBUT/KAPAS/KAIN

Sebilangan alat permainan boleh sahaja dibasuh menggunakan mesin basuh.
Sekiranya ia tidak sesuai dibasuh menggunakan mesin, rendam dengan air sabun, bilas dan keringkan di bawah cahaya matahari.
Permainan yang sukar dibersihkan atau terlalu kotor eloklah dibuang sahaja untuk mengelak pembiakan kuman.

MEMBASUH ALAT PERMAINAN MENGGUNAKAN MESIN BASUH

Membiasakan si kecil mempunyai bantal atau selimut busuk juga sebaiknya tidak perlu diamalkan. Ini kerana, kotoran bakteria akan berkumpul pada bantal dan selimut dan ia sebenarnya boleh mengundang jangkitan. Untuk anak yang mempunyai bantal/selimut busuk, basuhlah sekali-sekala terutamanya apabila ia kelihatan kotor.

TIPS LAIN MENJAGA KEBERSIHAN ALAT PERMAINAN

Simpan permainan di dalam bekas tertutup yang bersih setiap kali selepas main
Sebaiknya, setiap anak mempunyai permainan sendiri. Kurangkan berkongsi permainan terutamanya patung mainan fabrik
Permainan yang tidak boleh dibasuh seperti plastisin perlu diganti apabila ia sudah lama digunakan kerana bakteria pasti sudah berkumpul di dalamnya
Kotak pasir perlu diganti secara berkala dan ditutup jika tidak digunakan untuk mengelakkan haiwan liar mengotorkan pasir tersebut
Sekiranya ada permainan yang kelihatan kotor, jangan campurkan bersama permainan bersih. Asingkan ia sebelum dibasuh
Jadikan aktiviti membersihkan alat permainan sebagai salah satu rutin kerja rumah. Ibu bapa perlu bijak dan prihatin terhadap kesihatan anak-anak. Kesihatan keluarga bermula daripada persekitan rumah yang bersih.

Sumber: zuriat.my


KANSER SERVIKS PALING BANYAK MENYERANG WANITA. MAMA SUDAH LAKUKAN UJIAN PAP SMEAR SELEPAS BERSALIN?

Jangan pandang remeh jika didatangi darah haid lebih banyak dan berpanjangan daripada biasa. Dan jika telah menopaus tetapi tiba-tiba terdapat pendarahan seperti haid serta sakit melampau di bahagian serviks, berjumpalah doktor atau jalani ujian pap smear setahun sekali. Ini kerana kanser serviks boleh menyerang wanita pada usia seawal 20 tahun. Kanser serviks adalah kanser nombor dua atau tiga selepas kanser payudara atau kanser kolon.

APA DIA PANGKAL RAHIM?
Pangkal rahim adalah bahagian sempit yang terletak di bawah rahim. Rahim pula bertindak sebagai ruang tumbesaran janin. Pangkal rahim adalah bahagian yang menyambungkan rahim dengan faraj dan ianya membentuk saluran kelahiran.

APAKAH JENIS KANSER PANGKAL RAHIM?
Keabnormalan sel pangkal rahim sebelum menjadi kanser

Atypia – merujuk kepada sedikit perubahan pada sel. Boleh dikesan melalui ujian pap smear. Perubahan pada sel ini mungkin menjadi bertambah teruk atau pulih seperti biasa. Jika keputusan ujian pap smear menunjukkan perubahan atipikal, wanita itu akan dinasihatkan supaya mengulangi ujian “pap smear” dalam masa enam bulan lagi untuk melihat samada perubahan sel atipikal tiada.
Dysplasia – sejenis perubahan luar biasa dalam sel di pangkal rahim. Juga dikenali sebagai Cervical Intraepithelial Neoplasia (CIN) dan Squamous Intraepithelial Lesion (SIL).

TERDAPAT DUA JENIS UTAMA BARAH PANGKAL RAHIM IAITU

SQUAMOUS CELL CARCINOMA  – Squamous cell carcinoma adalah barah pangkal rahim sering berlaku. Ianya bermula dari dalam sel skuamus atau kulit seperti sel di pangkal rahim.
ADENOCARCINOMA  – Adenocarcinoma adalah jenis barah pangkal rahim yang jarang berlaku; ia bermula dari dalam sel glandular. Selain itu, barah pangkal rahim boleh dibahagikan kepada microinvasive atau invasive.

APA FAKTOR RISIKO KANSER PANGKAL RAHIM?

Risiko kebarangkalian seseorang wanita menghidapi barah pangkal rahim boleh dibahagikan kepada risiko yang boleh dikawal seperti merokok dan faktor risiko tidak boleh dikawal seperti umur dan sejarah keluarga. Faktor-faktor berikut boleh meningkatkan risiko wanita mendapat barah pangkal rahim:

Jangkitan Human Papilloma Virus (HPV) – faktor risiko utama mendapat barah pangkal rahim ialah jangkitan HPV. HPV dibawa dari individu ke individu yang lain melalui hubungan seks. Faktor yang meningkatkan risiko tercemar dengan HPV adalah aktif dalam aktiviti seksual pada usia yang muda, mempunyai ramai pasangan seks (atau hubungan seksual dengan lelaki yang mempunyai ramai pasangan seks) dan / atau hubungan seksual dengan lelaki yang ada ketuat di penis.
Jangkitan Human Immunodeficiciency Virus (HIV) -wanita yang dijangkiti dengan HIV berisiko untuk mendapat barah pangkal rahim.
Herpes – wanita yang mendapat jangkitan virus herpes pada bahagian kemaluan berisiko tinggi mendapat barah pangkal rahim
Ubatan – anak perempuan kepada ibu yang mengambil ubat Diethylstilboestrol (DES) semasa hamil untuk mengelakkan keguguran kandungan berisiko mendapat barah pangkal rahim
Merokok – meningkatkan risiko barah pangkal rahim sebanyak empat kali ganda.

APAKAH GEJALA KANSER PANGKAL RAHIM?
Kebanyakan wanita tidak mempunyai sebarang tanda atau gejala pada peringkat awal barah pangkal rahim. Gejala barah selalunya tidak dirasai oleh pesakit sehinggalah barah telah merebak ke tisu dan organ lain. Berikut kemungkinan tanda atau gejala cervical dysplasia atau barah:

Tompokan darah atau sedikit pendarahan antara tempoh kering haid atau selepas haid
Pendarahan haid berpanjangan dan banyak daripada biasa.
Pendarahan selepas putus haid
Sakit semasa hubungan seksual
Penambahan lelehan dari faraj

BAGAIMANA ANDA DIAGNOSAKAN KANSER PANGKAL RAHIM?

UJIAN PAP

Dilakukan untuk mengesan perubahan sel yang luar biasa dalam pangkal rahim sebelum barah terbentuk. Contoh sel dari permukaan pangkal rahim dihantar untuk analisa patologi di bawah mikroskop. Keputusan selalunya boleh diperolehi dalam masa seminggu selepas ujian. Doktor akan memasukkan sejenis alat iaitu spekulum ke dalam faraj di mana ia membuka ruang faraj bagi membolehkan pangkal rahim dilihat. Doktor akan menggunakan alat seperti spatula untuk mengambil sel dari pangkal rahim. Wanita disarankan menjalani ujian pap sekali setiap dua tahun.

COLPOSCOPY

Doktor mungkin melakukan prosedur colposcopy untuk memeriksa kawasan pangkal rahim yang luar biasa. Alat khas yang dipanggil colposcopy (alat membesarkan imej sel pangkal rahim dan faraj, sama seperti mikroskop) digunakan. Ia memberikan cahaya serta pembesaran imej tisu faraj dan pangkal rahim. Colposcopy adalah selamat digunakan pada wanita yang hamil. Walau bagaimanapun pesakit perlu memberitahu doktor jika dia berkemungkinan hamil kerana pesakit ini mungkin memerlukan rawatan yang berlainan.

BIOPSI

Biopsi ialah pengambilan sedikit tisu untuk pemeriksaan di bawah mikroskop. Hanya dengan cara diagnosa dapat dibuat dengan tepat. Semasa prosedur, doktor mengambil sedikit sampel tisu dan dihantar ke makmal untuk analisa.

CYSTOSCOPY DAN PROCTOSIGMOIDOSCOPY

Pesakit diberi ubat pelali/ bius sebelum prosedur dilakukan. Pemeriksaan ini dilakukan untuk mengesan samada barah telah merebak ke organ lain dalam abdomen.
Imbasan Computed Tomography (CT atau CAT)
Imbasan CT membentuk gambar tiga dimensi dalam badan dengan menggunakan sinar-X

MAGNETIC RESONANCE IMAGING

Ujian ini sama dengan imbasan CT tetapi ia menggunakan kuasa magnet bukannya sinar-X untuk membentuk imej bersiri yang jelas dan lengkap

APAKAH RAWATAN UNTUK KANSER PANGKAL RAHIM?

RAWATAN UNTUK DYSPLASIA
Jika pangkal rahim wanita disahkan menghidapi dysplasia, wanita tersebut mungkin perlu rawatan untuk pembuangan sel yang tidak normal dari pangkal rahim. Dalam kes yang ringan, hanya ujian pap berkala diperlukan. Manakala dalam kes yang teruk, sel yang tidak normal mungkin dibuang menggunakan kaedah cryosurgery (pembekuan), cauterization (pembakaran) atau laser.
RAWATAN UNTUK BARAH PANGKAL RAHIM
Rawatan barah pangkal rahim bergantung kepada saiz dan lokasi ketumbuhan, tahap rebakan barah dan tahap kesihatan wanita tersebut. Rawatan utama untuk barah adalah pembedahan, terapi radiasi dan kemoterapi.
PEMBEDAHAN

Dalam pembedahan, doktor membuang barah tisu. Untuk barah pangkal rahim yang tidak merebak melepasi pangkal rahim, prosedur ini kerap digunakan:
Conization menggunakan teknik yang serupa seperti cone biopsy untuk membuang tisu yang luar biasa. Ia boleh digunakan untuk membuang microinvasive barah pangkal rahim
LEEP menggunakan elektrik melalui cangkuk dawai yang halus. Tisu dibuang menggunakan cangkuk, ia boleh digunakan untuk membuang microinvasive barah pangkal rahim.
Hysterectomy – pembedahan untuk membuang rahim dan pangkal rahim. Hysterectomy boleh jadi simple hysterectomy, di mana pembuangan rahim dan pangkal rahim atau radical hysterectomy yang mana pembedahan melibatkan pembuangan rahim, pangkal rahim, bahagian atas faraj dan tisu di sekeliling pangkal rahim. Radical hysterectomy turut termasuk pembuangan kelenjar di pelvis. Jika perlu, bilateral salpingo-oophorectomy (pembuangan kedua-dua salor falopian dan kedua-dua ovari) dilakukan pada masa yang sama.

RADIOTERAPI

Menggunakan radiasi untuk memusnahkan sel barah. Radioterapi mungkin disarankan sekiranya pesakit tidak sesuai untuk pembedahan. Ia mungkin juga untuk ketumbuhan yang telah merebak ke dalam tisu sekeliling pangkal rahim yang menyukarkannya untuk dibedah. Radioterapi mungkin juga digunakan selepas pembedahan atau digabung dengan kemoterapi. Kesan sampingan daripada terapi radiasi bergantung kepada dos dan bahagian badan yang dirawat. Kesan sampingan yang kerap terjadi termasuk letih dan lesu, reaksi pada kulit (kering atau kemerahan pada kawasan rawatan radiasi), hilang selera makan, loya, muntah, ketidakselesaan semasa buang air kecil dan cirit birit. Antara kesan sampingan radiasi terapi dalaman (internal radiation therapy) adalah termasuk sakit perut dan usus tersumbat. Kebanyakan kesan sampingan akan hilang selepas rawatan tamat.

KIMOTERAPI

Rawatan barah menggunakan ubat anti-barah. Tujuannya adalah untuk membunuh sel barah dengan menghalang sel barah daripada bertambah. Kesan sampingan yang kerap berlaku loya dan muntah, hilang selera makan, cirit birit, letih lesu, bilangan sel darah rendah, perdarahan atau lebam selepas luka kecil atau cedera, kebas dan rasa mencucuk-cucuk di tangan atau kaki, sakit kepala, rambut gugur dan kehitaman pada kulit dan kuku. Kesan sampingan selalunya hilang selepas rawatan lengkap.

RAWATAN PALIATIF

Rawatan mengurangkan sakit dan gejala penyakit yang lain. Penjagaan paliatif boleh diperolehi oleh semua pesakit barah yang mengalami kesakitan dan tekanan tanpa mengira tahap rawatan. Ia amat penting bagi penghidap barah di peringkat akhir yang mengharapkan kehidupan yang selesa tanpa kesakitan dan tekanan.

VAKSIN HPV (HUMAN PAPILLOMAVIRUS)

Vaksin ini boleh mengurangkan risiko mendapat kanser pangkal rahim sehingga 70%. Ada 2 jenis vaksin pada masa ini, iaitu Gardasil dan Cervarix. Vaksin ini menghalang seseorang wanita itu dari dijangkiti kuman HPV isitu penyebab utama kanser pangkal rahim. Walaubagaimanapun, vaksin ini tidak berkesan untuk wanita yang telah dijangkiti virus ini. Sebaiknya vaksin ini di beri ke wanita remaja dari umur 13 tahun atau wanita yang belum pernah mengadakan hubungan seks. Ia kurang berkesan untuk wanita yang berumur lebuh dari 26 tahun.

Sumber:  myhealth.gov.my


Anemia Ketika Hamil Cetus Risiko Keguguran

Rasa lesu, letih, tidak bertenaga, semput, pening, rasa berdebar, kulit pucat, dan tidak boleh berfikir dengan jelas, merupakan antara simptom-simptom seseorang itu menghidap anemia. Sering kali mereka yang mengalami simptom-simptom ini hanya mengandaikan tidak mendapat rehat yang cukup. Sesiapa sahaja boleh menghidap penyakit ini, tetapi golongan yang lebih kerap dikaitkan adalah ibu-ibu mengandung. Ye, ramai wanita mengalami anemia ketika hamil. Simptom-simptom ini dikatakan perkara biasa yang dialami wanita hamil, malah mereka seringkali dimaklumkan supaya mengabaikan gejala-gejala tersebut memandangkan semua itu disebabkan kesan perubahan hormon akibat hamil.

Walaupun begitu, anda harus berhati-hati. Hal ini kerana mungkin menunjukkan anda menghidap anemia ketika hamil akibat kekurangan zat besi. Zat besi adalah komponen utama dalam sel darah merah yang menghantar oksigen ke seluruh badan untuk memastikan kelangsungan hidup. Untuk ibu hamil yang menghidap anemia perlu menjaga diri semasa hamil dan selepas melahirkan anak dengan mengawasi kandungan darah mereka. Ini kerana katanya, antara komplikasi yang biasa dialami wanita hamil akibat kekurangan zat besi ialah keguguran.Disebabkan masalah ini semakin kerap berlaku dalam kalangan wanita hamil hari ini, amat penting supaya perhatian ditumpukan kepada penjagaan pranatal yang sewajarnya. Kepentingan untuk mendapatkan nasihat daripada pakar penjagaan kesihatan juga mustahak agar kesulitan atau masalah kesihatan untuk ibu dan anak yang lebih rumit dapat dielakkan.Sama seperti orang biasa, anemia ketika hamil berlaku apabila darah kekurangan sel darah merah yang sihat. Pada masa yang sama, badan turut tidak mempunyai zat besi yang mencukupi untuk menghasilkan hemoglobin iaitu bahagian sel darah merah yang membolehkan oksigen disampaikan ke seluruh badan. Kekurangan zat besi dalam badan mungkin disebabkan diet yang tidak cukup zat besi, penyerapan rendah oleh badan, kesan sampingan ubat tertentu, keadaan genetik, kehilangan darah teruk, dan kehamilan.Wanita hamil memerlukan zat besi tambahan untuk menghasilkan lebih banyak darah bagi menyokong keperluan khasiat pemakanan diri sendiri dan tumbesaran bayi. Dianggarkan wanita memerlukan kira-kira 50 peratus lebih banyak zat besi semasa hamil, bertambah daripada 15 kepada 27mg/dl sehari. Malangnya hari ini ramai wanita memulakan kehamilan tanpa simpanan zat besi yang secukupnya dan berlanjutan walaupun selepas melahirkan anak. Wanita yang mengalami kehilangan darah berlebihan semasa bersalin, melahirkan anak beberapa kali, dan ibu yang menyusukan bayi akan berisiko kekurangan zat besi.Anemia yang teruk atau tidak dirawat semasa hamil dan selepas melahirkan anak boleh mengakibatkan masalah lain seperti keguguran, kelahiran pramatang, kekurangan berat badan, kemurungan selepas bersalin, kerencatan perkembangan dalam seseorang kanak-kanak, kerencatan semasa dilahirkan, dan peningkatan kebarangkalian ibu meninggal dunia. Namun apa yang lebih malang, penyakit ini jika tidak dicegah serta dirawat boleh menyebabkan ramai ibu dan bayi mengalami kesan kesihatan bagi jangka masa panjang.

#Rawatan Anemia Ketika Hamil
Oleh itu, golongan wanita disaran menjalani ujian darah sebelum merancang hamil bagi mengetahui tahap hemoglobin masing-masing. Namun, senario yang lazim dilihat ialah kebanyakan wanita hanya berjumpa doktor selepas mereka disahkan mengandung dan pada masa itu, mereka sudah pun didapati mengalami anemia yang ringan. Pada masa yang sama, wanita-wanita hamil dinasihatkan agar mengubah gaya hidup dan pemakanan.Tingkatkan pengambilan makanan yang kaya dengan zat besi seperti ayam, sayur hijau, kekacang, hati, bijirin penuh, buah-buahan kering seperti prun dan kismis, tembikai, labu, bijan, dan tauhu.Bagi kebanyakan kes, doktor akan mengesyorkan pengambilan pil zat besi tambahan untuk merawat  anemia.

Justeru, wanita hendaklah sentiasa memastikan kesihatan darah mereka dengan melakukan ujian darah apabila merancang untuk hamil, semasa hamil serta empat hingga enam minggu selepas melahirkan anak. Untuk mengekalkan kecergasan, pengambilan zat besi yang secukupnya daripada makanan dan pemakanan tambahan bagi membantu meningkatkan paras hemoglobin darah turut digalakkan. Jadi, kepada wanita-wanita di luar sana, jangan lupa mendapatkan bantuan perubatan serta-merta jika menghadapi simptom anemia terutama bagi wanita-wanita hamil.
Sumber: Utusan


Jenis-jenis Meroyan yang Kerap Dialami Ibu Selepas Bersalin

Gejala kemurungan lepas bersalin sering berlaku terhadap golongan ibu terutama yang kali pertama melahirkan anak. Ada yang menyebut sebagai meroyan. Mengikut ilmu perbidanan Melayu, meroyan atau merian hendaklah diberi perhatian kerana penyakit itu akan berlarutan seumur hidup sekiranya dibiarkan tanpa rawatan. Satu punca penyakit berkenaan adalah darah bantal yang tidak keluar dengan sempurna atau teratur, yang seterusnya akan terjadi darah beracun. Darah beracun ini akan menguasai urat saraf dan mengganggu keseimbangan hormon wanita.
Meroyan dikenali dalam kalangan ahli perubatan sebagai Postpartum depression (PPD) satu bentuk kemurungan klinikal (clinical depression) yang menjejaskan wanita, dan kadangkala lelaki selepas melahirkan anak. Kajian menunjukkan kadar insiden berlaku dalam kalangan wanita antara lima hingga 25 peratus, tetapi perbezaan metodologi antara kajian menjadikan kadar berlaku sebenar tidak jelas. Oleh itu, diet dan nutrisi yang sempurna serta penyusuan susu ibu demi kelangsungan kestabilan emosi sangat penting dan menguatkan ikatan kasih sayang antara ibu dan anak. Makanan berkhasiat penting untuk ibu selepas bersalin.

Guna saluran tertentu untuk menzahirkan emosi seperti berbicara dengan orang tersayang, ahli keluarga, sahabat dan jangan sesekali mengasingkan diri. Bagi golongan Muslim pula, jangan lupa aspek rohani. Perbanyakan berzikir supaya hati sentiasa tenang dan terhindar daripada perkara yang tidak baik.
POSTPARTUM DEPRESSION (PPD)

Antara punca utama PPD adalah masalah psiko sosial seperti tiada sokongan daripada suami, ibu tunggal, kehamilan yang tidak dirancang/dikehendaki, masalah kewangan, tekanan hidup, tekanan penjagaan anak, tiada sokongan masyarakat dan sebagainya. Antara faktor dikenal pasti menyumbang terhadap perkara di atas ialah sejarah keluarga yang pernah menghidap kemurungan, tidak menyusukan anak dan beberapa faktor lain. Simptom awal boleh dilihat ialah sedih berterusan, hilang selera makan, cepat letih, tidak yakin dan rasa bersalah serta mudah marah.
POSTPARTUM EXHAUSTION- (PPE)
Selain PPD ada juga jenis kemurungan lain dikenali sebagai kelesuan postpartum (postpartum exhaustion- PPE). PPE disebabkan kurang tidur bercampur pertukaran hormon dalam tubuh wanita selepas melahirkan anak dan boleh menjadi sederhana atau teruk. Kebanyakan kes mendapati wanita dengan bayi yang mengalami kembung teruk atau punca asas yang mengakibatkan jadual tidur yang tidak normal. Tidak sama seperti PPD, tetapi boleh dikelaskan sebagai sebahagian meroyan. Rawatan perubatan adalah minimum. Boleh berlaku antara sehari hingga 20 hari dan akan kembali seperti sediakala selepas mendapatkan tidur yang cukup.
POSTPARTUM PSYCHOSIS
Postpartum psychosis (gangguan mental serius pasca kelahiran) pula adalah sakit jiwa berasingan membabitkan terpisah sepenuhnya daripada alam nyata. Ia adalah yang paling berbahaya berbanding PPD dan PPE kerana membabitkan simptom seperti delusi, halusinasi, bercakap seorang diri dan berkhayal. Postpartum psychosis boleh berlaku rentetan daripada PPD atau tercetus secara tiba-tiba dalam tempoh empat hingga enam minggu selepas bersalin. Individu yang ditimpa gejala ini akan mula bersikap ganjil, berhalusinasi, meracau, mempunyai delusi pemikiran dan bertindak secara impulsif. Postpartum psychosis adalah isu kejiwaan yang ekstrem dan mempunyai risiko yang tinggi membunuh diri dan membunuh bayi berbanding fenomena lain.
JENIS MEROYAN MENGIKUT KEPERCAYAAN MASYARAKAT MELAYU

MEROYAN API
Ibu akan menjadi bengis, baran, cepat marah hingga tahap menjerit dan lupa diri.Perubahan mood yang ketara.Perubahan sikap lebih ketara ketika datang bulan.
MEROYAN KETUNG
Ibu menjadi murung, hiba, sayu, mudah menangis, perasan (sensitif).Kebanyakan berlaku kepada ibu yang kehilangan anak.Ada kes sehingga membunuh diri.
MEROYAN URAT
Ibu mengalami ketegangan urat sarat sehingga sentiasa mengeraskan diri seperti mengalami kekejangan otot.Selalu berlaku ketika cuaca sejuk, atau jika ibu tersilap makan benda yang bersifat sejuk.Berlaku kepada ibu yang melakukan kerja berat atau banyak menggunakan urat besar sejurus lepas bersalin.
MEROYAN LENDIR
Ibu sentiasa pucat, lesu, mata pudar, keguguran rambut dan badan menjadi susut.Keguguran rambut yang melampau.Mengalami masalah dingin seks terhadap pasangan.Penyebab utama apabila darah kotor dan angin jahat di dalam tubuh tidak dikeluarkan sepenuhnya sepanjang tempoh berpantang.
MEROYAN TINGGAL
Ibu tiba-tiba asyik berleter, bercakap seorang diri dan mengambil peluang melarikan diri dari rumah.Ibu mungkin tidak mahu bayinya sendiri.Ada tahap sehingga menjadi ganas.
MEROYAN BULU
Ibu sentiasa seram sejuk selepas bersalin.Jika berlarutan, ibu akan mula menghidap rheumatoid arthiritis atau keradangan sendi.Ini berlaku apabila ibu banyak bermain air dan bersejuk ketika berpantang.
MEROYAN KULIT
Ibu akan berasa gatal serta miang seluruh badan dan tergaru-garu seperti kera.Ia berlaku disebabkan darah kotor tidak habis keluar menyebabkan kekotoran keluar melalui liang roma peluh.Ini akan berterusan jika darah nifas tidak habis dikeluarkan sepanjang tempoh berpantang.
Sumber: Utusan & Perunding Psikiatri Hospital Pantai Kuala Lumpur (PHKL) Dr Shane Varma/Pakar Berpantang


Waktu Paling Ideal Bagi Lelaki & Wanita Untuk Menimang Cahaya Mata

Bukan lagi sesuatu yang luar biasa apabila semakin ramai wanita memilih untuk menangguhkan perkahwinan mereka dan mendapat cahaya mata pertama pada usia pertengahan 30-an atau awal 40-an, berbanding zaman nenek moyang kita dahulu. Hasil kajian antarabangsa mendapati, kelahiran pertama di kalangan wanita berumur 30 hingga 39 tahun meningkat lebih sekali ganda dalam tempoh lebih kurang 15 tahun lalu manakala bagi mereka yang berusia 40 tahun pula, naik 50 peratus. Ada di antaranya disebabkan oleh melanjutkan pelajaran, membina kerjaya, mengukuhkan kedudukan ekonomi dan faktor jodoh – masing-masing punya alasan yang unik dan tersendiri mengapa lambat berkahwin.
RISIKO HAMIL JIKA BERUMUR
Telah dibuktikan yang fertiliti/kesuburan merudum dengan peningkatan umur. Harus diingati, perubahan umur tidak boleh diubahkan. Dari segi biologi evolusi manusia, tidak diketahui mengapa pengusiaan sistem pembiakan wanita cepat mengalami komplikasi kematangan usia berbanding dengan organ-organ di sistem lain di badan. Lampu amaran dinyalakan sebaik sahaja mencapai umur 35 tahun. Jam biologikal ini satu hakikat hidup. Pada waktu ini ibu-ibu mengambil masa dua kali usaha lebih lama untuk mengandung berbanding 10 tahun yang lampau.

Tidak diketahui setakat mana keupayaan reproduksi lelaki dan juga corak kekerapan persetubuhan mempengaruhi fertiliti seorang wanita. Kesuburan reproduksi lelaki dan kekerapan persetubuhan juga, tambah beliau, berkait rapat dengan umur. Kematangan umur wanita turut mempengaruhi.Seandainya faktor lelaki disingkirkan, kejayaan untuk mengandung setelah setahun perawatan kemandulan bagi mereka berumur kurang 25 tahun adalah 73 peratus manakala 26 hingga 30 (74 peratus), 31 hingga 35 (61.5 peratus) dan usia selanjutnya (3.6 peratus).Kurangnya keupayaan kesuburan selepas umur 30 tahun mungkin berkait rapat dengan adanya penyakit-penyakit sakit puan, kesan umur terhadap fungsi silia di tiub fallopio serta bertambahnya insiden kitaran bulanan yang tidak menghasilkan telur untuk disenyawakan.Satu penilaian dimulakan setelah pasangan gagal mendapat anak setelah tempoh percubaan 12 bulan. Untuk mereka yang berumur menghampiri 35 tahun, mempunyai sejarah ketidakhadiran atau haid yang tidak menentu, sejarah sakit puan endometriosis atau penyakit tiub fallopia, penyiasatan dilakukan lebih awal tanpa menunggu tempoh percubaan 12 bulan.”Faktor-faktor lain yang mempengaruhi kesuburan adalah berat badan terlampau, penyakit tularan seksual, radang di kawasan pembiakan, tabiat merokok, apendiks yang pecah dan beguk orkitis – beguk yang memberikan kesan terhadap organ pembiakan lelaki.Penyakit tularan seks ini perlu dirawat supaya tidak berlakunya keradangan dan kemusnahan organ pembiakan wanita dan seterusnya kemandulan.Sementara itu, mereka yang mempunyai permasalahan dari segi haid seperti sakit semasa haid dan juga sakit pada bahagian pelvis (tempat letaknya organ pembiakan), perlulah mendapatkan rawatan lanjut untuk mengesan penyakit endometriosis.
MULAKAN BERKELUARGA LEBIH AWAL

Kalau boleh, pasangan dinasihatkan supaya memulakan keluarga sebelum si isteri mencapai umur pertengahan 30-an. Masa yang ideal kekal 20 hingga 35 tahun.
Faktor gaya hidup sihat juga, perlu ditekankan. Hindarkan daripada merokok dan juga penyalahgunaan dadah rekreasi. Kurangkan minuman berkafein dan beralkohol.Berat badan perlu dikurangkan dan dikekalkan pada berat badan ideal, terlalu kurus atau terlalu gemuk akan mempengaruhi kitaran haid bulanan.
FAKTOR USIA LELAKI JUGA MEMAINKAN PERANAN UNTUK KEHAMILAN WANITA
Faktor lelaki juga terlibat dalam 35 hingga 45 peratus kes-kes kemandulan. Sistem pembiakan suami lebih sensitif terhadap faktor persekitaran seperti memakai seluar dalam yang ketat, terdedah pada suhu luaran yang tinggi seperti mandi sauna dan tab mandi. Penyalahgunaan dadah steroid anabolik juga menyebabkan kemandulan. Cecair lubrikasi yang digunakan semasa persetubuhan juga dikaitkan dengan kemandulan. Jadi gunakan lubrikasi yang berasaskan air ataupun minyak sayuran, jika perlu. Sekiranya pasangan gagal memperoleh cahaya mata melalui prosedur biasa hubungan kelamin, terdapat teknik-teknik bantuan kehamilan yang boleh dilakukan. Teknologi bantuan reproduksi (ART) memungkinkannya. Tetapi harus diingat, umur merupakan satu rintangan utama kejayaan. Semua perawatan menjadi kurang berjaya apabila telur wanita bertambah usianya. Usia juga memungkinkan kehadiran elemen genetik yang boleh memudaratkan. Terlebih dahulu, doktor akan menjalankan ujian lanjutan untuk menentukan kesuburan seperti menganalisis air mani suami.
Ujian lanjutan untuk Wanita pula termasuklah:
Penentuan keluarnya telur (ovulasi). Sekiranya kitaran haid kurang dari 35 hari, satu jangka suhu khas digunakan bagi mengukur kenaikan suhu badan yang berkait rapat dengan pengeluaran telurUjian ramalan ovulasi yang boleh dibeli di kedai farmasi. Ia mengesan kenaikan mendadak hormon peluteinan yang bermula 36 jam sebelum keluarnya telur. Ujian ini bagus untuk mereka yang mempunyai atur cara kehidupan yang sibuk dan jarang melakukan hubungan kelaminUjian darah untuk menentukan paras hormon progesteron, lazimnya pada hari ke-21 haidUjian khas untuk menentukan fungsi ovariHisterosalpingografi, membantu untuk menilai ruang dalam rahim dan juga ketelusan kedua-dua tiub fallopiaLaparoskopi, menilai persekitaran organ-organ pembiakan dan ketelusan tiub fallopioPenggunaan ubat-ubat kesuburan seperti Clomiphene Citrate dan hormon perangsang folikelUltrasound Transvaginal – satu alat khas yang digunakan untuk menilai organ-organ pembiakan wanita seperti kedua-dua telur, rahim dan juga persekitaran. Alat ini juga digunakan untuk meramalkan bila telur mencapai saiz kematangan dan seterusnya persenyawaan.
Kaedah-kaedah lain bergantung kepada faktor-faktor lain yang memerlukan ujian lanjutan. Untuk pasangan lelaki yang bermasalah, sebaik-baiknya jumlah sperma melebihi empat juta, permanian berhadas boleh dicuba.Kaedah-kaedah lain yang lebih khusus seperti IVF, GIFT, ZIFT dan sebagainya memerlukan perbelanjaan yang tinggi.
KOMPLIKASI-KOMPLIKASI KEHAMILAN PADA USIA LEWAT
Berisiko tinggi untuk bersalin melalui pembedahan Caesarean dan juga penggunaan perkakas khas untuk membantu kelahiran seperti forseps dan vakumBayi kurang berat badanPenyakit-penyakit lain seperti kencing manis dan darah tinggi juga memudaratkan kehamilanPendarahan yang banyak selepas bersalinKelahiran sebelum masanyaKemungkinan janin meninggal. Ini mungkin disebabkan oleh faktor aneuplodi dan genetik lain yang berkait rapat dengan kelanjutan umur.Bakal-bakal ibu yang lebih tua juga berisiko mengalami insiden kelahiran sindrom down, keabnormalan janin yang bercorak genetik, keguguran secara spontan dan kematian perinatal.
RAWATAN AWAL UNTUK KEHAMILAN IBU BERUSIA

Walau bagaimanapun, permasalahan tersebut tidak perlu ditakuti sekiranya ibu-ibu mendapat perawatan awal daripada doktor-doktor. Dengan kaedah perawatan moden obstetrik di hospital-hospital di Malaysia, ibu-ibu boleh diyakinkan bahawa bayi mereka akan selamat, kecuali yang berkait rapat dengan faktor genetik.
Pengambilan vitamin tertentu seperti asid folat, dua tiga bulan sebelum mengandung untuk menghindari pembentukan janin yang tidak sempurna.Capai berat badan ideal dan tinggalkan tabiat buruk. Apabila haid tidak datang, buatlah ujian mengandung dan seterusnya menerima perawatan antenatal daripada doktor yang prihatin dan fokus terhadap permasalahan semasa kesihatan.Ujian diagnostik ultrasound pada kandungan berusia 18 hingga 20 minggu perlu bagi menentukan kenormalan janin.Ujian biokimia lain juga boleh dilakukan untuk mengenal pasti sindrom down.Terdapat juga doktor-doktor yang memberikan perkhidmatan diagnostik antenatal seperti ujian Chorionic Villous Sampling dan Amniosentesis.
Sumber:  Utusan & Pakar Perbidanan dan Sakit Puan, Hospital Universiti Sains Malaysia, Dr. Shah Reza Johan Noor


APA PERLU ANDA LAKUKAN JIKA KANDUNGAN SONGSANG KETIKA HAMIL?

Apabila seseorang ibu itu disahkan kandungannya songsang, dia akan berasa cemas. Banyak persoalan timbul. Contohnya, kenapa kandungan saya songsang? Apakah kandungan saya ini normal? Bolehkah saya bersalin secara normal? Apakah komplikasi jika saya memilih untuk bersalin secara biasa? Mungkinkah masalah ini boleh berulang dan sebagainya. Oleh yang demikian ada baiknya seseorang ibu atau bakal ibu mempunyai sedikit sebanyak pengetahuan tentang masalah yang mungkin timbul semasa mengandung. Ini membolehkan mereka bertukar pendapat dengan para doktor yang menjaga kandungan mereka.
Boleh dikatakan masih ramai ibu yang bertindak secara pasif apabila berjumpa doktor iaitu mengikut saja apa kata doktor tentang kandungan dan menurut keputusan doktor tanpa banyak persoalan. Ada juga ibu-ibu yang membuat keputusan yang bercanggah dengan nasihat doktor tanpa sebab-sebab yang kukuh dan sanggup mengambil risiko yang tinggi. Ini mungkin disebabkan ada ibu-ibu yang tidak berinisiatif untuk membaca dan menambah ilmu atau adakalanya mereka mendapat nasihat daripada sumber-sumber yang salah. Yang menyedihkan lagi, ada ibu-ibu yang mempunyai kedudukan sosial yang baik dan berpelajaran boleh mengambil tindakan dan keputusan yang bercanggah dengan nasihat doktor.
Kebanyakan wanita dari negara-negara maju seperti di Eropah dan Amerika Syarikat (AS) biasanya mempunyai sedikit sebanyak pengetahuan mengenai kehamilan sama ada melalui pembacaan, internet ataupun melalui kenalan profesional sebelum berjumpa doktor. Oleh itu ibu-ibu di Malaysia disyor supaya mempunyai pengetahuan tentang kehamilan kerana ini dapat memberi panduan kepada mereka tentang kandungan apabila terpaksa membuat sesuatu keputusan kelak.

KANDUNGAN SONGSANG (BREECH PRESENTATION)

Insiden kandungan songsang adalah lebih kurang 20 peratus pada usia kandungan 28 minggu.
Bagaimanapun kebanyakan janin akan berpusing dan oleh itu insiden kandungan songsang pada usia cukup bulan (term) ialah cuma dua hingga tiga peratus.
Hampir 1/3 kandungan songsang ini tidak didiagnos.

JENIS-JENIS KANDUNGAN SONGSANG

Enam puluh lima peratus ialah frank breech (kedua-dua kaki lurus di bahagian lutut)
Sepuluh peratus ialah complete breech (kedua-dua kaki berlipat di bahagian sendi pinggul dan lutut)
Dua puluh lima peratus ialah footling/incomplete breech (satu atau kedua-dua kaki terlipat di bawah punggung bayi).

Kandungan songsang terjadi mungkin disebabkan bentuk rahim yang tidak normal, ketumbuhan dalam rahim, bayi yang tidak normal, kandungan kembar, kandungan yang tidak cukup bulan (pramatang) atau secara kebetulan saja. Menurut kajian, kandungan songsang mempunyai mortaliti dan morbiditi perinatal yang tinggi berbanding dengan kandungan biasa. ini mungkin disebabkan masalah prematurity (pramatang), congenital malformation, birth asphyxia dan trauma. Dengan demikian cara pengendalian kandungan songsang adalah sangat kontroversi. Di Eropah Utara dan AS, pemilihan pembedahan Caesarean untuk kandungan songsang disyorkan sebagai cara untuk mengurangkan masalah bayi.

CARA MENGURANGKAN INSIDEN KANDUNGAN SONGSANG
Penggunaan kaedah postural. Kaedah knee-chest position (posisi sujud) sering diguna atau dinasihatkan diamalkan untuk mengurangkan insiden kandungan songsang. Bagaimanapun, kajian menunjukkan kaedah postural tidak memberi apa-apa kesan terhadap kandungan. Penggunaan kaedah urut (external cephalic version – ECV). Kaedah ini telah diamalkan sejak zaman Hippocrates sehinggalah ke zaman moden ini. Ia boleh dilakukan dalam kes-kes kandungan songsang yang tidak mempunyai komplikasi. Sebelum melalui prosedur ini biasanya pakar obstetrik akan melakukan pemeriksaan dan penilaian bagi memastikan kandungan tersebut telah memenuhi kriteria yang membolehkan prosedur itu dijalankan.

Dalam enam kajian yang dijalankan, kaedah ini menunjukkan penurunan kadar pembedahan Caesarean dengan tidak menambahkan risiko terhadap bayi. Namun, kaedah ini mesti dilakukan dalam keadaan yang profesional untuk mengelakkan komplikasi seperti:

Ia harus dilakukan oleh profesional yang terlatih dengan kaedah ini
Ia harus dilakukan berdekatan dengan kemudahan kecemasan supaya pembedahan kecemasan atau Caesarean dapat dilakukan jika diperlukan
Mesin CTG/cardiotocograph (mesin untuk melihat corak aktiviti jantung janin) diperlukan  Mesin ultrasound.

Di United Kingdom, ECV telah berjaya diperkenalkan dalam perkhidmatan hospital. Walapun kejayaan yang tercatat dalam kajian cuma sekitar 46 peratus, prosedur ini telah membantu menurunkan kadar pembedahan Caesarean dengan begitu signifikan. Kajian di AS pula menunjukkan kejayaan prosedur itu yang lebih tinggi iaitu 65 peratus. Terdapat banyak faktor yang mempengaruhi kejayaan prosedur ECV seperti bilangan kandungan, jumlah air ketuban, paras songsang di atas pelvis dan sebagainya. Jika prosedur tersebut dapat dilakukan dalam keadaan yang profesional, semua ibu yang mempunyai kandungan songsang yang tidak berkomplikasi pada usia kandungan 37- 42 minggu prosedur tersebut boleh disyorkan.

PILIHAN ANTARA PEMBEDAHAN CAESAREAN ATAU KELAHIRAN BIASA

Sememangnya kelahiran biasa tanpa pemeriksaan dan penilaian yang teliti tidak digalakkan kerana ia terbukti menimbulkan banyak komplikasi dan membawa kepada mortaliti yang tinggi pada bayi.  Satu kajian pada tahun 1993 menunjukkan tiada perbezaan dari segi mortaliti bayi antara kelahiran pembedahan (planned cesarean) dan kelahiran biasa (planned vaginal delivery). Bagaimanapun, terdapat sedikit penambahan dari segi mortaliti jangka pendek bayi yang dilahirkan dengan cara kelahiran biasa. Disebabkan pengendalian kandungan songsang pada usia cukup bulan masih kontroversi, satu kajian yang besar telah dijalankan.
International Multicentre Randomised Controlled Trial telah mengkaji dan membandingkan kaedah kelahiran biasa yang terancang dan pembedahan Caesarean yang terancang bagi kandungan songsang yang telah cukup bulan dan yang tidak berkomplikasi. Secara purata risiko kematian bayi (perinatal death) untuk kandungan songsang frank atau complete menunjukkan penurunan sebanyak 75 peratus dengan kelahiran pembedahan Caesarean yang terancang. Namun, jika cara kelahiran biasa dipilih, ia terpaksa memenuhi beberapa kriteria dari segi pemilihan kes dan pengendalian kelahiran oleh pakar yang berkemahiran.
Sebahagian daripada kriteria untuk pemilihan kes bagi kelahiran biasa termasuklah:

Frank breech atau complete breech sahaja
Rongga pelvis yang normal
Anggaran berat kandungan antara 2.5-3.5kg
Kandungan tidak berkomplikasi.

Jika kandungan songsang tidak memenuhi kriteria tersebut, anda tidak digalakkan untuk memilih kelahiran biasa. Bagi ibu-ibu yang mempunyai kandungan songsang, mungkin artikel ini dapat memberi mereka sedikit sebanyak pengetahuan dan panduan. Oleh itu buatlah satu keputusan yang bijak semoga puan akan berasa puas hati dengan keputusan yang diambil dan membuat keputusan yang tepat.

Sumber: Utusan / Dr. Suraya Arshad ,Pakar Perunding Obstetrik dan Ginekologi


Risiko Air Ketuban Yang Kurang Atau Berlebihan Pada Kandungan

Air ketuban atau ‘amniotic fluid’ ialah satu cecair yang berasal daripada rembesan kulit bayi dan produk air kencing bayi yang mengelilingi bayi semasa dalam kandungan ibu. Biasanya bersifat jernih dan tidak berwarna, tetapi boleh bertukar menjadi warna kepada kehijau-hijauan atau kecoklatan sekiranya bercampur dengan najis janin. Antara sifatnya ialah ia tidak pekat seperti lelehan faraj dan tidak berbau sebagaimana air kencing, sebaliknya ia bersifat cecair dan cepat membasahi atau meleleh apabila terpecah. Air ini akan terus memenuhi kantung rahim sepanjang tempoh kehamilan.
Fungsi
Antara fungsi air ketuban ialah ia mengisi ruang perantara di antara janin, tali pusat dan dinding rahim bagi membantu penyerapan kesan hentakan luar (trauma kemalangan), menyerap kesan himpitan sekiranya berlaku pengecutan rahim, selain daripada menstabilkan suhu persekitarannya.
Air ketuban juga bertindak sebagai lapisan pendinding kepada jangkitan dan memberi ruang kepada bayi dalam kandungan untuk menggerakkan anggota tubuh iaitu kaki dan juga tangannya.

Air ketuban juga boleh pecah sama ada secara sendiri mahupun menerusi prosedur tertentu. Salah satu penyebab kepada ketuban pecah ialah prosedur memecahkan kantung ketuban yang biasanya dilakukan oleh doktor sewaktu ibu hamil mengalami kontraksi.Selain itu, air ketuban yang terlalu berlebihan pula boleh menyebabkan rahim menjadi terlalu tegang dan tidak dapat menahan tekanan di dalamnya lalu pecah. Malah, kelainan sifat tegar selaput ketuban yang menjadikannya lemah juga boleh menyebabkannya mudah bocor.Risiko ketuban pecah mungkin boleh terjadi sewaktu atau sejurus selepas kebocoran terutamanya kepada ibu hamil yang mempunyai masalah polihidramnios dan kedudukan janin tidak normal. Tali pusat boleh jatuh ke dalam faraj hingga menjadi punca kepada penyebab bayi lemas. Kebiasaannya tindakan segera akan diambil doktor dengan melakukan pembedahan Caesarean bagi mengeluarkan bayi.

Uri boleh lekang daripada terus melekat pada dinding rahim disebabkan faktor perubahan tekanan yang berlaku secara mendadak akibat daripada kebocoran besar seperti di dalam kes polihidramnios. Apabila ini berlaku, ibu hamil juga boleh kehilangan darah dalam jumlah yang banyak dan pada masa yang sama boleh membahayakan keselamatan bayi yang dikandung.Risiko-risiko lain yang boleh berlaku termasuk jangkitan kuman (chorioamnionitis) jika ketuban pecah melebihi 24 jam. Kuman boleh menjangkiti air ketuban dan janin melalui faraj serta boleh mengakibatkan pneumonia. Ia juga boleh memasuki aliran darah janin dan ibu (sepsis).Kedudukan janin boleh kekal tidak normal kerana kekurangan atau ketiadaan air ketuban bagi memberi ruang untuk janin bergerak dan membetulkan kedudukannya. Sindrom aspirasi meconium pula boleh terjadi di mana kandungan air ketuban yang sedikit menyebabkan najis janin tidak cair dan meningkatkan risiko terhadap bayi jika najis memasuki ruang pernafasannya.Oleh itu, air ketuban yang keluar tidak harus dipandang ringan. Sekiranya anda mengesyaki air ketuban keluar sebelum tiba waktunya, segeralah berjumpa doktor untuk mendapatkan pengesahan dan menjalani rawatan susulan.
Masalah Ketika Hamil
Air Ketuban Kurang
Masalah air ketuban kurang ini kerap dialami terutama bagi ibu yang melahirkan anak sulung. Selalunya masalah air ketuban ini jarang berlaku pada kehamilan akan datang. Walau bagaimanapun, ia mungkin dianggap perkara biasa justeru tidak ramai mengetahui pentingnya air ketuban serta risiko yang dialami sekiranya kekurangan air ketuban. Kekurangan air ketuban dipanggil ‘oligohidramnios’. Kadar normal air ketuban ialah dari bacaan 0.5- 2.5 liter. Air ketuban kurang biasanya merujuk kepada masalah buah pinggang bayi atau tekanan darah tinggi ibu.
Punca-puncanya ialah:

Koyakan Pada Dinding Air Ketuban – Koyakan kecil pada dinding air ketuban menyebabkan air ketuban keluar. Koyakan ini meningkatkan risiko jangkitan pada ibu dan bayi kerana koyakan ini memberi laluan kepada bakteria untuk masuk ke kawasan air ketuban. Kadangkala,kebocoran selaput ketuban mengakibatkan lelehan air ketuban secara berterusan sedikit demi sedikit, boleh berlaku tanpa disedari dan disangka lelehan lendir faraj.Masalah Placenta – Masalah pada placenta akan menyebabkan bekalan darah dan nutrien berkurangan pada bayi anda. Sekaligus menyebabkan bayi berhenti mengitar semula cecair yang dijadikan air ketuban.Masalah Kesihatan Ibu Dan Bayi – Masalah kesihatan ibu seperti buah pinggang serta paru-paru janin menimbulkan masalah air ketuban yang kurang Kelainan kromosom janin juga boleh menyebabkan kurang penghasilan air ketuban ini.Mengandung Kembar Dua Atau Lebih – Masalah air ketuban kurang mempunyai risiko yang tinggi sekiranya si ibu mengandung kembar dua atau lebih. Keadaan ini berlaku kerana sindrom peralihan cecair kembar kepada kembar yang lain. Air ketuban yang kurang dibentuk oleh seorang kembar,manakala seorang lagi kembar akan membentuk ar ketuban yang banyak.
RISIKO KEKURANGAN AIR KETUBAN (OLIGOHYDRAMNIOS)

Tali pusat terhimpit dan berkemungkinan janin lemas akibat gangguan aliran darah dan oksigen daripada ibu kepadanya.Penyempitan ruang dalam rahim boleh mengganggu pembentukan paru-paru, menyebabkan kecacatan pada anggota kaki serta kedudukan janin tidak normal.Kelahiran pramatang dan komplikasi berkaitannya boleh berlalu seperti kesukaran pernafasan dan pendarahan otakKematian bayi sebelum dilahir (mati dalam kandungan).
RISIKO AIR KETUBAN TERLALU BANYAK (POLIHIDRAMNIOS)
Kedudukan bayi songsang seperti kepala ke bawah.Kandungan nampak terlalu besar dan berat. Kesannya adalah kepada tulang belakang amat ketara apabila anda berasa tidak selesa terutamanya di trimester akhir kehamilan.Risiko kelahiran pramatang adalah tinggi kerana proses kelahiran boleh berlaku lebih awal.Risiko melahirkan bayi secara caesarean(pembedahan) adalah tinggi disebabkan kedudukan bayi yang songsang.
Sumber: Sinar Harian


ADA FIBROID BOLEH HAMIL TAK?

Fibroid sejenis penyakit yang menyerang wanita tanpa menunjukkan sebarang tanda seseorang itu menghidapnya. Kebiasaannya mereka hanya mengetahui bahawa mereka menghidap penyakit tersebut pada peringkat fibroid tersebut telah membesar. Menyerangkaum Hawa yang berusia dalam lingkungan 30 hingga 50 tahun (usia reproduktif), fibroid adalah satu ketumbuhan yang jinak atau benign tumor yang biasa pada rahim wanita. Didapati lebih 20 hingga 25 peratus wanita mempunyai fibroid, wanita hamil juga tidak terkecuali daripada penyakit ini.

FIBROID KETIKA HAMIL

Fibroid sering berlaku kepada wanita antara usia 30an hingga 40an. Menurut sumber, dianggarkan hampir 50%-80% wanita mengalaminya. Fibroid lazimnya berlaku kepada wanita pada usia subur. Maka, tidak hairanlah fibroid boleh ditemui dalam kalangan wanita yang hamil. Selalunya, fibroid berlaku sebelum seseorang wanita disahkan hamil. Namun, mereka hanya mengetahuinya apabila melakukan imbasan ultrasound terhadap kandungan. Fibroid juga boleh berlaku ketika mengandung. Ramai wanita yang tidak menyedari mereka mempunyai fibroid sehinggalah menjalani ultrasound semasa mengandung. Secara normalnya fibroid semasa mengandung TIDAK BAHAYA tetapi bergantung kepada di mana kedudukannya dan adakah ianya membesar atau tidak?  Kebanyakan kes fibroid tidak membesar semasa mengandung dan tidak mengakibatkan apa- apa komplikasi utama kepada kehamilan atau kelahiran bayi. Masalah biasa yang mungkin terjadi ialah sakit pada bahagian peranakan dan pendarahan ringan (spotting), tetapi tidak menyebabkan risiko tinggi kepada kandungan. Pembesaran fibroid bergantung kepada paras estrogen di dalam badan. Walaupun secara puratanya kes fibroid ini jarang membesar semasa kehamilan, tetapi tetap ada sebilangan kecil yang mengalami pertambahan saiz fibroid dalam tempoh tiga bulan pertama kehamilan akibat pengaruh estrogen yang berada pada aras tertinggi semasa trimester pertama kehamilan. Fibroid biasanya akan mengalami pengecutan selepas kelahiran anak.

TANDA-TANDA FIBROID

Dalam sesetengah kes, seorang wanita tidak mengalami sebarang simptom yang luarbiasa. Namun, sesetengah wanita akan mengalami simptom seperti berikut:

Sakit bahagian abdomen
Rasa kerap ingin membuang air kecil
Pendarahan vagina
Tekanan pada bahagian pelvik
Sembelit

BAHAYAKAH FIBROID SEMASA HAMIL
Ia bergantung kepada saiz dan sama ada ia mengganggu kehamilan. Oleh sebab itu, wanita hamil yang menghidap fibroid memerlukan pengawasan berkala untuk memastikan pembesaran janin berlaku dengan baik. Mengikut kajian melalui sebuah akhbar tempatan, imbasan ultrasound menunjukkan lebih kurang 70% wanita hamil tidak mengalami pembesaran fibroid ketika hamil. 30% wanita pula menghadapi pembesaran fibroid dalam tempoh tiga bulan pertama kehamilan.

KOMPLIKASI YANG BOLEH BERLAKU SEMASA HAMIL

Sekiranya fibroid terletak bersebelahan dengan plasenta, ia mungkin boleh menjejaskan pengaliran darah kepada fetus, seperti yang dijelaskan oleh pakar. Selain itu, fibroid yang berkembang dari segi saiz meningkatkan risiko kelahiran bayi pramatang. Kehamilan itu juga berisiko untuk mengalami keguguran.
Sungguhpun kebanyakan kes fibroid tidak mengganggu kelahiran, namun ada beberapa faktor yang perlu dipertimbangkan. Antaranya, ia boleh mengganggu laluan kelahiran serta posisi bayi dalam kandungan. Sekiranya fibroid menutup laluan kelahiran, atau bayi berada pada kedudukan songsang / melintang, maka pembedahan C-section perlu dilakukan.
Fibroid ketika hamil boleh menjadi punca rahim bermasalah untuk mengecut. Ia adalah salah satu penyebab utama tumpahan darah selepas bersalin. Untuk mengelakkan ianya berlaku, suntikan ubat akan dipreskripsikan untuk memastikan rahim tersebut dapat mengecut.

RAWATAN FIBROID KETIKA HAMIL

Sekiranya fibroid tidak serius dan tidak mengganggu kesihatan ibu hamil, doktor hanya akan memantau kehamilan tersebut. Sekiranya perlu, doktor akan mempreskripsikan ubat tahan sakit. Pembedahan mengeluarkan fibroid tidak akan dilakukan semasa hamil. Namun, jika ianya membahayakan kesihatan ibu hamil, ia akan dilakukan selepas melahirkan bayi.

JAGA PEMAKANAN SEMASA HAMIL

Mungkin ada beberapa petua yang diamalkan oleh orang dulu-dulu atau yang disebarkan melalui internet untuk mengecutkan fibroid. Namun, terdapat sumber menunjukkan bahawa setakat ini masih belum ada ubat yang terbukti keberkesanannya. Cara yang terbaik untuk mengawal pembesarannya adalah dengan mengambil pemakanan seimbang dan mengamalkan gaya hidup sihat. Selalunya, saiz fibroid akan terus dipantau oleh doktor selepas tempoh berpantang, di mana aras hormon kembali normal.
Fibroid yang ada pada wanita hamil bukanlah satu perkara luar biasa kerana ibu-ibu hamil akan menghasilkan lebih estrogen di mana ia akan menyebabkan fibroid tersebut menjadi aktif. Majoriti wanita yang menghidap penyakit ini tidak akan mengalami simptom-simptom bagaimanapun ia bergantung di mana fibroid itu berada serta saiznya. Individu yang mempunyai fibroid hanya akan berasa sakit sekiranya fibroid mengalami pendarahan dan jangkitan kuman yang kebiasaannya pada fibroid yang bersaiz besar.

Fibroid yang bersaiz besar kadangkala menekan pundi kencing menyebabkan individu mempunyai simptom sering kencing manakala fibroid di dalam ruang endometrium atau submukosa iaitu pada dinding rahim yang akan menyebabkan individu tersebut sukar untuk hamil kerana penyempitan pada salur fallopio boleh berlaku. Dalam kalangan wanita hari ini, 20 hingga 25 peratus daripada mereka mempunyai fibroid bagaimanapun daripada jumlah ini 10 hingga 12 peratus sahaja yang menghidapinya ketika hamil.
Bagi wanita sedang hamil tidak semua fibroid akan membesar atau aktif. Fibroid membesar ketika hamil adalah disebabkan hormon estrogen yang meningkat ketika hamil, begitupun tidak semua fibroid akan membesar atau aktif ketika hamil. Kebiasaannya fibroid yang berukuran lebih daripada enam sentimeter berkemungkinan untuk lebih membesar ketika hamil dan pemantauan perlu dilakukan secara pemeriksaan klinikal atau imbasan ultrasound untuk melihat sama ada fibroid membesar serta melihat perkembangan fibroid ketika hamil.

Sumber: Utusan & Pakar Perunding Sakit Puan dan Perbidanan, Mahkota Medical Centre, Dr. Ahmad Saifuddin Ahmad Yahaya,


KELEBIHAN KAHWIN AWAL, ANAK NAMPAK SEBAYA

Berkahwin dan memiliki anak pada usia muda ketika era sebelum merdeka mungkin merupakan perkara biasa berdasarkan keadaan ekonomi, taraf pendidikan dan sosial ketika itu. Jika pernah mendengar cerita zaman dahulu, ada dalam kalangan masyarakatnya berkahwin seawal usia 15 tahun dan menjadi ibu bapa pada umur yang dikira masih mentah. Namun, keadaan itu dilihat bukan satu masalah, malah dijadikan sebagai kayu pengukur dan pendorong kepada golongan remaja hari ini untuk berkahwin dan memiliki anak pada usia muda. Maka, tidak hairanlah jika peratusan ibu bapa muda dalam negara hari ini menunjukkan peningkatan setiap tahun.
Tidak salah berkahwin dan mempunyai anak pada usia muda, namun adakah anda benar-benar yakin bahawa keputusan itu paling tepat? Ramai remaja hari ini menganggap perkahwinan itu mudah dan memiliki anak juga tidak menjadi masalah untuk mereka menikmati kehidupan sebagai remaja. Namun, perlu diingatkan bahawa tanggungjawab dan cara hidup mungkin sedikit berbeza apabila sudah berkahwin dan memiliki anak. Hal ini kerana, jika sebelum berkahwin mungkin anda gemar keluar menonton wayang bersama rakan-rakan, namun aktiviti itu perlu dikurangkan apabila sudah berkahwin dan memiliki anak.

KEBAIKAN KAHWIN DI USIA MUDA

MENGELAK DARI BERLAKU SEKS BEBAS – Bagi golongan remaja yang sudah melepasi 18 tahun, kebiasaannya nafsu mereka mudah teransang dan membuak-buak. Apabila berlaku pergaulan antara lelaki dan wanita, perasaan sayang dan nafsu akan mula timbul. Mereka akan keluar berjalan beriringan jalan bersama, menonton wayang, berbalas mesej hingga lewat malam yang boleh menjerumus ke arah maksiat. Jika mereka sudah tertarik antara satu sama lain, seelok-eloknya eloklah dilangsungkan perkahwinan supaya tidak berlaku perkara yang tidak didendang, antaranya anak luar nikah, pembuangan bayi dan kahwin lari.
BERUBAH MENJADI LEBIH BERTANGGUNGJAWAB – Jika ketika bujang dahulu, segala usaha dan hidup kita lebih terarah kepada kita sahaja. Kepada yang datang dari keluarga berada, mungkin segala keperluan dan kemudahan sudah disediakan oleh ibu bapa anda untuk anda. Apabila anda dan pasangan anda sudah menjengah ke alam perkahwinan, kini anda berkongsi hidup dengan pasangan anda. Adalah cabaran besar bagi yang menetap di kota metropolitan yang memerlukan kos hidup yang kita. Ia juga akan mendatangkan cabaran yang lebih besar bagi anda dan pasangan anda yang masih belajar. Pada siang hari, anda perlu pergi ke kuliah, kemudian kemungkinan pada waktu malam anda perlu pergi ke kerja sambilan dan masa yang sama meluangkan masa dengan isteri anda. Apabila anda dan pasangan anda mempunyai anak sendiri juga memerlukan kos yang tinggi, kerana barang-barang keperluan bayi adah tinggi harganya. Jadi apabila berlakunya situasi ini, anda dan pasangan anda mula menjadi lebih bertanggungjawab dan berusaha kerasa untuk menyara hidup anda sekeluarga. Tiada lagi masa lagi untuk berfoya-foya dan melepak bersama rakan anda. Perkara yang baik ini jika tidak diterima secara positif, ia akan menjadi satu tekanan pada remaja yang telah berkahwin.
DIRI BERUBAH KE ARAH KEBAIKAN – Menjadi lumrah bagi pada sesiapa yang sudah berkahwin, pasti akan berubah menjadi seorang yang lebih positif. Pasti tabiat lama yang berunsurkan negatif seperti merempit dan melepak, lama kelamaan pasti akan terhakis sedikit demi sedikit. Bagi yang yang beragama Islam, kesempatan yang ada ini apa kata anda dan pasangan melakukakan solat jemaah apabila ada kelapangan, secara langsung akan menyuntik suasana tenang dan harmoni. Ia akan mengeratkan lagi hubungan anda dan pasangan anda. Lebih awal seseorang itu berkahwin, kemungkinan besar lebih mudah untuk kita melihat perubahan diri sesorang itu bukan?
PLAN JANGKA PANJANG – Jika berkahwin muda, sudah tentu memperoleh cahaya mata awal. Belum sampai waktu persaraan pun tanggungjawab untuk anak-anak sudah selesai kerana mereka semua sudah besar panjang. Dengan tubuh yang masih cergas, ekonomi yang kukuh, dan anak-anak pun sudah dewasa, suami isteri bolehlah menghabiskan masa-masa yang selebihnya berdua ataupun pergi honeymoon tanpa gangguan

HUBUNGAN INTIM YANG LEBIH BERKUALITI – Pastinya tenaga di usia muda lebih kuat berbanding lewat umur. Tahukah anda, menurut kajian perubatan, antara faktor utama kemandulan adalah berkahwin lambat? Kaum hawa juga perlu waspada di mana jika anda berkahwin di usia lingkungan 35 tahun, anda mungkin dinasihatkan untuk tidak mengandung kerana bimbang berlaku komplikasi.
REZEKI BERTAMBAH – Antara alasan mereka yang mahu melambat-lambatkan perkahwinan ialah kerana kebutuhan kewangan. Makan minum, pakaian, ansuran kereta dan rumah, lampin anak, kirim duit kepada mentua dan macam-macam lagi yang selalu memukul kotak fikiran. Tapi percayalah, Tuhan tidak akan membebankan hambanya melebihi apa yang bisa ditanggung oleh mereka. Berkahwin adalah tuntutan agama, dengan sendirinya rezeki itu akan datang kepada anda walaupun pada mulanya sedikit, tapi kelak anda akan dapat mengatasi kesulitan itu selagi anda percaya dan bepegang kepada rahmat-Nya.

CARA UNTUK BAHAGIA DALAM RUMAHTANGGAN
Namun, kesan-kesan positif perkahwinan cuma akan dinikmati jika ia satu perkahwinan yang membahagiakan. Sesetengah ikatan perkahwinan gagal mencapai matlamat ini. Satu aspek yang ingin ditekankan adalah perkongsian yang berjaya, dalam apa-apa bentuk, termasuk perkahwinan adalah tanggungjawab bersama. Dalam menunaikan tanggungjawab bersama tersebut, persefahaman berkenaan peranan yang perlu dimainkan haruslah ada dan kedua belah pihak harus mengambil sikap lebih memberi berbanding menerima untuk memastikan bukan sahaja kebahagiaan rumahtangga, bahkan kesihatan dan kesejahteraan diri yang baik. Kebahagiaan rumahtangga adalah salah satu tajuk yang sering di ulas dalam pelbagai bentuk dan perspektif.

Komitmen terhadap pasangan dan keluarga yang tidak berbelah bagi.
Percaya-mempercayai antara satu sama lain.
Bantu-membantu dalam menguruskan rumahtangga.
Memahami kelebihan dan kekurangan diri masing-masing.
Berinteraksi dan berkongsi.
Menerima pasangan dengan seadanya merupakan beberapa petua yang sering diutarakan dalam memastikan kebahagiaan rumah tangga dicapai.

FAKTA BERKAHWIN VS BUJANG
Perkahwinan adalah sangat digalakkan dalam konteks agama. Pelbagai bentuk kebaikan boleh diperoleh melalui ikatan perkahwinan terutamanya jika ia satu ikatan perkahwinan yang bahagia. Gesaan dan galakkan agama bagi mereka yang mampu untuk melangsungkan perkahwinan ini jelas dari pelbagai dapatan kajian yang menyokong kesan positif dari ikatan perkahwinan.

Kajian empirikal terhadap kesan perkahwinan telah dijalankan seawal tahun 1936 mendapati bahawa, pesakit skizofrenia dalam kalangan mereka yang tidak berkahwin adalah lima kali lebih tinggi daripada mereka yang telah berkahwin.
Kajian-kajian lanjutan dan terkini turut menyokong kepelbagaian kesan positif perkahwinan terhadap individu. Ini termasuk kesihatan fizikal yang lebih baik, lebih berdaya tahan terhadap jangkitan, mempunyai risiko yang lebih rendah terhadap penyakit berbahaya seperti serangan jantung, mempunyai kesihatan emosi yang lebih baik dan risiko yang rendah terhadap gangguan psikologi seperti kemurungan, kebimbangan, dan gangguan psikologi yang lain.
Kajian yang di terbitkan dalam European Journal of of Preventive Cardiology tersebut mendapati bahawa individu yang belum berkahwin mempunyai risiko serangan jantung yang lebih tinggi tanpa mengira usia dan jantina. Selain itu, penyelidik juga mendapati bahawa mereka yang berkahwin mempunyai peluang kesembuhan atau prognosis yang lebih baik berbanding kumpulan lain selepas serangan.
Kadar kematian pula didapati 60-168 peratus lebih tinggi dalam kalangan lelaki yang belum berkahwin dan 71-175 peratus lebih tinggi dalam kalangan wanita yang belum berkahwin.
Selain kesan positif terhadap kesihatan fizikal, corak kesihatan emosi yang lebih baik juga dilihat dari kumpulan mereka yang sudah berkahwin berbanding mereka yang tidak pernah berkahwin dan hidup bersendirian. Perkahwinan didapati menyumbang terhadap kesejahteraan mental yang positif manakala perceraian menyumbang terhadap kemerosotan kesihatan emosi dan meningkatkan risiko gangguan psikologi seperti kemurungan.

Sumber: Utusan / WOW.my


Tidak Normal Sekiranya Anak-anak Aktif Waktu Malam

Bayi yang kurang tidur boleh mendatangkan pelbagai masalah.Ini adalah kerana sebahagian besar kerja-kerja hormon terjadi ketika tidur, termasuklah hormon pertumbuhan otak bayi. Jelas membuktikan tidur adalah aktiviti penting buat bayi. Ini bermakna mereka memerlukan waktu tidur lebih lama untuk perkembangan tubuh dan otaknya. Lamanya waktu tidur yang baik untuk bayi 0-6 bulan rata-rata dianggarkan 16 jam sehari. Semakin bertambah usianya, maka waktu tidurnya menjadi semakin berkurangan.
PUNCA YANG MENYEBABKAN BAYI SUKAR TIDUR

KELAPARAN

Bayi juga manusia biasa, malahan lebih lemah sifat fizikal mereka jika dibandingkan dengan seseorang dewasa. Bayi memerlukan perutnya sentiasa kenyang dan ia juga kerap terasa lapar. Sebagai ibu, susukanlah anak anda sekurang-kurangnya setiap empat jam kerana bayi mudah terasa lapar. Sebelum tidur, susukanlah anak anda secukup-cukupnya, pasti masalah bayi anda yang susah tidur ini akan mula berkurangan.

SUASANA YANG TIDAK SELESA

Tidur memerlukan relaks dan ketenangan sendiri. Jadi, jauhkan bilik tidurnya dari suasana bising dan lampu yang terlalu terang. Selain itu, pastikan juga ruang udaranya mencukupi untuk menjaga keselesaan serta kesihatan bayi. Suhu bilik juga perlu diberikan perhatian, jangan terlalu panas atau terlalu sejuk. Jika menggunakan pendingin udra, atur suhunya jangan sampai bayi menggigil kesejukan.

TIDAK SELESA DENGAN PAKAIANNYA

Pakaian yang tidak selesa di tubuh bayi, seperti tidak menyerap peluh atau terlalu sempit boleh menganggu tidur bayi. Sebaiknya, pakaikanlah baju tidur yang ukurannya sesuai dengan tubuh bayi (jangan terlalu besar/kecil), serta diperbuat daripada material yang lembut serta menyerap peluh.

MULA TUMBUH GIGI

Tumbuh gigi bagi bayi amat menyakitkan sehingga tidurnya menjadi kurang nyenyak. Gigi yang baru hendak tumbuh akan membuatkan bayi berasa tidak selesa kerana gusinya terasa gatal.  Usia bayi di mana gigi pertamanya mula tumbuh  adalah berbeza-beza, namun rata-rata bayi mulai tumbuh gigi pada sekitar enam bulan. Kebanyakan bayi yang tumbuh gigi akan menunjukkan tanda-tanda seperti mengeluarkan air liur dan suka menggigit benda keras. Cara terbaik untuk melegakan ketidakselesaan anak anda ialah dengan picit gusinya dengan lembut. Pastikan anda membasuh tangan sebelum melakukannya untuk mengelakkan pembiakkan kuman di dalam mulut anak anda.

PENYAKIT ATAU GANGGUAN KESIHATAN

Biasanya bayi kalau ada sesuatu yang tidak selesa di tubuhnya seperti adanya penyakit atau gangguan kesihatan seperti demam dan batuk pasti akan kerap menangis. Jika perlu, segeralah ke doktor kerana gangguan pernafasan pada setiap bayi adalah berbeza-beza.

TERLALU AKRAB DENGAN IBUBAPA

Menemani bayi sehingga benar-benar lena adalah kunci kesalahan yang utama. Bayi akan terbiasa dengan kehadiran anda sehingga saatnya terjaga, dan tidak melihat anda, dia akan berasa gelisah.Temani bayi anda sehingga hampir tidur dan bukannya sehingga terlelap! Ketika bayi sudah terbiasa dengan dunia sendirinya, maka dia tidak akan lagi merengek minta ditemani kala terbangun di tengah malam. Secara tidak langsung anda telah mendidik anak anda untuk mengatasi kegelisahan dan membuatkannya lebih berkeyakinan pada kemudian hari.

ADHD/ANAK HIPERAKTIF

Sungguhpun masalah tidur merupakan masalah tersendiri pada seseorang anak kecil, namun ia mungkin mempunyai kaitan dengan ADHD. Penghidap sindrom ADHD akan menyebabkan tubuh si manja sering gelisah, berpusing sini dan sana kerana cuba mengaktifkan diri walaupun pada waktu tidur malam. Ini menyebabkan mereka sering terjaga dan gelisah sehingga tidak mendapatkan tidur yang sepatutnya pada waktu malam
 APA ITU ADHD?
ADHD ialah antara gangguan kanak-kanak yang biasa ditemui dan boleh berterusan sehingga usia remaja dan dewasa. Gejala anak hiperaktif termasuk kesukaran memberi fokus dan perhatian, kesukaran mengawal perilaku dan bersikap terlebih aktif. Kemunculan gejala boleh jadi pada sebarang umur sebelum 12 tahun. Untuk mengetahui sama ada kanak-kanak itu mengalami ADHD, mereka mesti mempunyai gejala selama sekurang-kurangnya enam bulan untuk melihat tahap kroniknya. Kanak-kanak ADHD  ini sebenarnya tidak sakit. Tetapi, mereka hanya mengalami ketidakseimbangan sistem neuro di dalam otak menjadikan mereka sukar mengawal diri. Sindrom ADHA ini juga bukan berpunca daripada pemakanan, pengambilan gula berlebihan, alahan atau terpengaruh dengan televisyen. Terdapat 3 kelas utama bagi ciri ADHD, iaitu tiada tumpuan, hiperaktif, dan impulsif.
JANGAN MALU DAPATKAN RAWATAN
Walaupun ADHD sukar dikesan dan tidak mudah didiagnosis kerana tiada simptom jelas yang boleh dilihat seperti penyakit-penyakit lain, namun ia boleh dirujuk kepada pakar kesihatan kanak-kanak untuk dinilai dengan terperinci. Sebagai ibu bapa, janganlah berasa malu dan kecewa jika anak mereka didapati mengalami masalah ini. Penting membawa anak hiperaktif ini bertemu pakar supaya tingkahlaku mereka boleh dirawat dan tidak terbawa-bawa ke alam dewasa. Sungguhpun mencabar, mereka sebenarnya masih berpotensi menjalani hidup normal seperti individu lain. Jika tidak diberi rawatan lebih awal, 60% daripada individu ini akan membesar sebagai orang dewasa yang bermasalah sehingga mendorong mereka melakukan perkara yang menyalahi undang-undang.

Sumber: Internet


Bila Waktu Yang Sesuai Untuk Tukar Lampin Bayi? Perlu Tunggu Sehingga Penuh Ke?

Lampin basah tidak mengganggu kebanyakan bayi, oleh itu jangan fikirkan yang bayi akan menangis atau menunjukkan ketidakselesaannya setiap kali lampinnya basah. Lampin pakai buang menyerap lembapan dengan baik, jadi anda mungkin tidak menyedari yang lampin bayi sudah basah lencun. Untuk mengelakkan masalah ini, periksa sama ada lampin itu basah dua jam sekali dengan meraba-raba dengan jari yang bersih.
APAKAH YANG SAYA PERLU SEDIAKAN SETIAP KALI SAYA MENUKAR LAMPIN?
Sebelum anda menukar lampin bayi anda, pastikan anda mempunyai semua yang diperlukan berdekatan anda:

Ruang yang selamat dengan permukaan yang bersih, dan boleh dicuci.
Lampin bersih.
Tong atau beg untuk membuang lampin yang kotor.
Tisu basah untuk lap atau kapas dan air suam.
Krim lampin jika bayi anda mempunyai ruam lampin.
Sesalinan pakaian untuk masa-masa lampin yang kotor itu telah bocor.
Alihkan perhatian bayi. Contohnya, anda boleh menukar lampin bayi di bawah mainan bergantung atau berikan dia anak patung lembut supaya dia asyik dan tidak sedar akan apa yang anda lakukan terhadapnya di bahagian bawah pinggangnya.

BAGAIMANAKAH CARA BETUL MELAKUKANNYA?

Setelah anda dapat menguasai cara menukar lampin, ia menjadi sesuatu yang dibuat secara otomatik, dan sesungguhnya anda mempunyai banyak peluang untuk belajar membiasakan diri, sebab di peringkat awal, bayi memerlukan pertukaran lampin lapan hingga 10 kali dalam sehari. Namun begitu, menukar lampin pada kali-kali pertama boleh merupakan pengalaman yang mencabar. Untuk memastikan anda bersedia, kami telah menyediakan panduan secara langkah demi langkah.

Menukar lampin bayi anda boleh jadi sesuatu yang mencabar pada mulanya. Kadangkala tangan anda mungkin menjadi mangsa proses perkumuhan si manja. Tetapi lama-kelamaan, anda akan mendapati ia merupakan salah satu detik yang anda hargai dalam hari anda. Ia akan menjadi satu lagi peluang untuk mengeratkan ikatan dengan si manja, merangsang derianya dan menggalakkan tumbesaran yang ceria dan sihat.

Kadang kala, memilih saiz lampin yang tepat juga memberikan masalah kepada kaum ibu kerana tidak mahukan sebarang pembaziran berlaku jika tersalah saiz lampin yang dibeli berlainan dengan saiz sepatutnya. Jika boleh ditukar kepada saiz lain, ia tidak akan menjadi masalah.

Tambahan pula, ada sesetengah jenama lampin, yang saiz dan ukuran standardnya berbeza dengan jenama yang lain. Namun bagi yang masih keliru dan masih belum tahu, panduan di bawah boleh diguna pakai bagi memilih saiz yang tepat untuk bayi anda.

1) Saiz S – Untuk bayi yang mempunyai berat 3-7kg
2) Saiz M – Untuk bayi yang mempunyai berat 6-11kg
3) Saiz L – Untuk bayi yang mempunyai berat 9-14kg
4) Saiz XL – Untuk bayi yang mempunyai berat 13-19kg
5) Saiz XXL – Untuk bayi yang mempunyai berat 18kg dan ke atas
Walau bagaimanapun, ini hanyalah sekadar anggaran sahaja. Semuanya bergantung kepada keselesaan dan keadaan bayi anda.

Penentuan saiz lampin tidak bergantung pada umur kanak-kanak. Sekiranya kanak-kanak tersebut berusia 1 tahun dengan berat 9kg, dia perlu dipakaikan dengan saiz L. Jika kanak-kanak tersebut berusia 1 tahun dengan berat hanya 7kg, saiz lampin yang sesuai untuknya adalah saiz M. Timbanglah berat anak anda dan dapatkan saiz lampin yang bersesuaian demi keselesaannya.
Bagi kanak-kanak dengan berat melebihi 15kg, saiz lampin yang bersesuaian adalah XL. Walau bagaimanapun, kebanyakan kanak-kanak Malaysia (dengan berat 15kg ke atas) telah boleh dilatih untuk ke bilik air dan ia amat digalakkan memandangkan pemakaian diapers yang terlalu lama adalah tidak efektif untuk perkembangan dan pembesaran kanak-kanak.

Menukar lampin bayi merupakan kemahiran penting yang akan anda kuasai selepas beberapa hari mengurus bayi anda. Ini kerana, anda perlu menukar lampin si manja dengan sangat kerap. Di bawah ini ialah panduan ringkas untuk membantu anda belajar cara memakaikan lampin bayi.
BERSIAP SEDIA
Anda boleh menukar lampin bayi di atas meja khas atau di atas sebarang permukaan yang dialas dengan lapik menukar lampin atau tuala. Sebelum bermula, sila pastikan semua keperluan diletakkan di atas meja tempat anda akan menukar lampin bayi anda. Keperluan ini termasuk:

Lampin yang bersih
Tisu basah untuk bayi
Beg plastik untuk lampin kotor
Krim lampin
Untuk kanak-kanak lelaki, kain tambahan untuk menahan pancutan
Pakaian tukar untuk bayi anda

LANGKAH-LANGKAH MENUKAR LAMPIN BAYI

Baringkan bayi anda di atas permukaan yang rata, lembut dan selamat.
Tanggalkan lampin yang sedang dipakai dengan menarik tab pelekat, kemudian lipat dua pelekat itu supaya ia tidak melekat ke badan bayi anda.
Dengan menggunakan  tisu basah atau bebola kapas yang dibasahkan dengan air, bersihkan kawasan kemaluan dengan mengelap dari bahagian depan ke belakang.
Letakkan lampin yang bersih di bawah bayi anda dan lap bayi anda dengan kain yang bersih hingga kering.
Lekatkan jalur pelekat lampin yang bersih itu dari bahagian belakang lampin ke bahagian depan. Pemakaian lampin yang baik sepatutnya sendat, tapi tidak ketat.
Akhir sekali, letakkan bayi anda di tempat yang selamat supaya anda boleh pergi membuang lampin yang kotor dan membasuh tangan.

NOTA PENTING!

Jangan sekali-kali membiarkan bayi anda sendirian di atas meja atau permukaan menukar lampin, walaupun sesaat.
Mereka yang baru menjadi ibu bapa sering terkejut dengan jumlah lampin yang mereka tukar dalam sehari. Oleh itu, sila pastikan anda sentiasa mempunyai stok lampin yang banyak.
Sebelum dan selepas menukar lampin bayi, pastikan anda mencuci tangan anda.

Sumber: babycenter.com.my / johnsonsbaby.com.my


Mama, Tolong Jangan Pandang Remeh Pada Alahan!

Masalah kesihatan yang dilihat semakin meningkat dalam kalangan kanak-kanak hari ini sebahagiannya adalah berpunca daripada persekitaran yang tidak sihat. Dengan keadaan pencemaran udara, ibu bapa dinasihatkan agar mengambil langkah proaktif dengan mengurangkan aktiviti luar anak masing-masing. Persekitaran yang tercemar boleh menyebabkan masalah kesihatan menjadi bertambah teruk terutama sekali dalam kalangan kanak-kanak yang mempunyai alahan.
Gangguan alahan bukan hanya dialami oleh orang dewasa malah golongan kanak-kanak. Alahan awal yang dikenali sebagai alahan rhinitis ini akan menjadi lebih serius sekiranya tidak dirawat dengan segera. Alahan Rhinitis merupakan permulaan penyakit alahan dalam hidung yang akan dialami oleh sesiapa sahaja sebelum merebak dan menjadi lebih teruk. Untuk itu, rawatan awal perlulah diberikan kepada pesakit untuk mengelakkan perkara yang lebih serius terjadi terutama sekali dalam kalangan kanak-kanak.

Ini kerana sekiranya merebak, penyakit tersebut susah untuk diubati dan dipulihkan seperti sedia kala. Tanda-tanda awal yang menunjukkan seseorang itu sedang mengalami alahan rhinitis adalah kerap bersin, hidung berhingus, hidung tersumbat, dan gatal di sekitar hidung.

Alahan rhinitis berlaku apabila membran hidung mengalami radang dan akan mengakibatkan berlendir akibat pendedahan dan pencemaran dalam udara.

Apabila bahan yang mencetuskan alahan dan antibodi bercampur, badan akan memberi tindak balas dengan menyedari kehadiran bahan-bahan kimia tertentu seperti histamina, leukotrienes, dan prostaglandin.

Sekiranya alahan rhinitis ini tidak dibendung pada peringkat awal akan menjadi lebih serius, bukan sahaja menyebabkan penyakit sinusitis malah boleh mengakibatkan hidung berdarah.

SINUSITIS
Selama ini orang ramai beranggapan simptom yang berlaku terhadap penyakit alahan ini adalah sinus. Sebenarnya tanggapan tersebut tidak benar kerana sinus bermaksud rongga kosong yang terdapat di dalam tulang tengkorak atau pipi di bahagian muka.

Sinusitis adalah penyakit yang berpunca daripada alahan rhinitis, yang mana semua rongga-rongga sinus akan tersumbat sama ada oleh nanah atau hingus.
Sinusitis boleh menyebabkan kesakitan dan sakit apabila disentuh dan membengkak di sekeliling mata, pipi, hidung atau pun dahi.
Sinusitis jarang dijangkiti kanak-kanak melainkan mereka memasukkan benda ke dalam lubang hidung.

Melalui penyakit alahan rhinitis ini, kanak-kanak juga boleh menghidap penyakit asma dan ekzema. Keadaan itu akan berlaku pada masa yang sama, bagaimanapun penyakit asma akan berkurangan sekiranya alahan rhinitis ini dirawat pada peringkat awal. Alahan rhinitis sebenarnya berpunca daripada habuk-habuk di dalam rumah dan juga persekitaran termasuklah asap rokok dan tidak terkecuali makanan, ubat-ubatan dan susu tepung. Selain itu elakkan atau jauhkan anak-anak daripada terlalu rapat dengan haiwan peliharaan seperti kucing, kerana bulu binatang boleh menyebabkan alahan rhinitis. Begitu juga persekitaran dalam rumah seperti permaidani yang mudah mengumpul habuk.

RAWATAN UNTUK ALAHAN RHINITIS

Kanak-kanak, ujian darah akan dilakukan dan sekiranya antibodi Immunoglobin E (IgE) tinggi maka anak anda sememangnya mempunyai alahan.
Pada masa yang sama, jika anda sememangnya mempunyai penyakit alahan, elakkan atau jauhi benda-benda yang boleh menyebabkan alahan terjadi. Ini kerana sekiranya pesakit hanya bergantung kepada pengambilan ubat, keputusan yang diperoleh tidak 100 peratus.
Untuk pengambilan ubat pula, biasanya kanak-kanak ini akan dibekalkan dengan ubat-ubatan anti alahan selain ubat semburan untuk membuka rongga-rongga sinus.
Yang pasti, kadar kesedaran masyarakat terhadap alahan hari ini masih belum memuaskan. Disebabkan faktor ini, ramai pesakit tidak mendapatkan diagnosis doktor atau rawatan lebih awal sehingga menjurus kepada pelbagai masalah seperti sakit kepala, gangguan tidur, kurang daya tumpuan, lelehan hingus, dan sesak nafas.

Sumber: Utusan


MAMA KENA RAJIN URUT BAYI ANDA KALAU NAK SI MANJA TIDUR LENA

Mengurut seluruh badan bayi membolehkan mereka mengetahui mengenai tubuh badan dalam suasana yang selesa apatah lagi otot dan urat mereka masih belum berkembang sepenuhnya. Mengurut juga mensimulasikan sistem imunisasi dan meningkatkan sistem pernafasan. Apabila anda mengurut si kecil, satu hormon dikenali sebagai oxytocin akan dibebaskan oleh ibu dan anak. Hormon yang juga dipanggil ‘the love hormone’ (hormon cinta) ini menguatkan lagi ikatan antara si ibu dan anak meningkatkan lagi ikatan kasih sayang.
Bukan sahaja pada si kecil, malah anda juga dapat mengurangkan stress sewaktu mengurut bayi perlahan-lahan. Bukan itu sahaja, bayi akan mudah terlena selepas sesi mengurut setiap malam. Jika bayi menghadapi masalah seperti sembelit atau kembung perut, mengurut juga dapat mengatasi masalah itu. Apabila anda kerap mengurut si kecil, anda akan dapati perubahan yang ketara di mana anak lebih relaks dan kurang meragam. Ini kerana sentuhan ibu memberi keselesaan di samping membantu bayi merasa selamat sepanjang masa.
Lalukan sesi mengurut bayi setiap hari pada waktu yang sama sebelum tidur. Aktiviti ini akan menggalakkan bayi tidur lebih awal dan menikmati tidur yang lena. Pilihlah minyak aromaterapi yang sesuai dan menyamankan. Apabila dibiasakan dengan rutin yang sama setiap hari, bayi mudah mengadaptasikan jadual tidur mereka. Jadi, tidur malam anda tidak akan lagi terganggu dengan tangisan anak.
Apabila anda sering memberi sentuhan pada si kecil, dia akan merasa disayangi. Lebih baik lagi, bayi akan sering menyatakan kegembiraannya dengan berkomunikasi pada anda, sama ada memberi senyuman manja atau membuat bunyi ‘mengujakan’ pada anda setiap kali mengurutnya. Jika dilakukan kerap, anda boleh mengetahui perubahan tubuh badan si kecil. Manakan tidak, setiap inci badan akan dibelai dan disapu manja. Jadi, kalau ada yang tidak kena, andalah orang pertama yang mengenalpasti perubahannya.

URUT DENGAN KASIH SAYANG

URUTAN MUKA – Urut perlahan kening bayi, hidung dengan menghala ke bawah, pipi dan dagu secara lembut dan secara menaik.

URUTAN DADA – Usap dada bayi dengan kedua-dua tangan ala kupu-kupu beberapa kali, juga urut di bahagian perut bayi secara bulatan (pusing arah jam) dengan perlahan.

URUTAN TANGAN – Bahagian tangan, genggam sambil mengurut sepanjang tangan bayi, perlahan-lahan luruskan tangan bayi.

URUTAN KAKI – Bahagian kaki, genggam dari peha sehingga turun ke betis dan pergelangan kaki sambil urut perlahan.

URUTAN TAPAK KAKI – Urut perlahan tapak kaki menggunakan ibu jari.

URUTAN BELAKANG BADAN – Telangkupkan bayi, buat kuak rama-rama menggunakan kedua tapak tangan di belakang bayi. Urut daripada pangkal leher sehinggalah ke punggung bayi dan ulang beberapa kali.

NOTA UNTUK MAMA

Pilih masa apabila bayi anda tidak tidur dan sedar sepenuhnya, tidak terlalu lapar atau terlalu kenyang
Pastikan bilik hangat dan lampu tidak terlalu terang
Pastikan semua keperluan anda ada tersedia: minyak, tuala, lampin yang bersih dan pakaian
Basuh tangan anda dan tanggalkan barang kemas
Gunakan tempat yang selamat dan selesa untuk melakukan urutan dan baringkan bayi dalam kedudukan yang membolehkan dia melihat wajah anda dengan jelas
Sebelum bermula, luangkan sedikit masa untuk menenangkan fikiran dengan menarik nafas yang dalam beberapa kali – ini turut boleh membantu bayi anda berasa tenang
Setiap bayi adalah berbeza dan mereka berubah setiap masa. Sebagai contoh, bayi yang masih kecil mungkin berasa lebih selamat jika memakai pakaian yang lengkap dan jika mereka berasa dekat dengan badan ibu

Sumber:  Internet


PENTING ATAU TIDAK SUNTIKAN PNEUMOKOKAL KEPADA SI MANJA ANDA?

Perlu atau tidak suntikan vaksin Pneumococcal diberikan pada anak anda? Sebagai ibu bapa, kita mahukan yang terbaik untuk setiap anak-anak terutamanya kesihatan mereka. Jadi, penting atau tidak suntikan vaksin Pneumococcal ini kepada anak anda? Mari kita baca selanjutnya tentang vaksin Pneumococcal dan penyakit berkaitannya.

Suntikan vaksin Pneumococcal merupakan sejenis imunisasi yang boleh diberikan kepada kanak-kanak sebagai langkah awal untuk mencegah daripada jangkitan kuman di paru-paru yang dikenali sebagai penyakit Pneumonia. Penyakit Pneumonia ini kerap di alami oleh kanak-kanak di bawah umur 5 tahun. Ianya terjadi akibat bakteria, virus, fungus dan parasit yang menyebabkan jangkitan pada hidung dan berterusan hingga ke paru-paru.

Penyakit pneumonia boleh membuatkan seseorang yang dijangkiti sukar untuk bernafas. Ini berlaku kerana nanah dan lendir memenuhi saluran udara pada paru-paru yang akan menggangu sistem pernafasan . Jika ianya dibiarkan berterusan, oksigen mungkin tidak dapat sampai ke dalam darah dan sel tubuh yang seterusnya membahayakan nyawa anak anda.

Sekiranya anak anda mengalami simptom awal jangkitan pada paru-paru seperti demam panas, batuk dengan atau tanpa kahak, sakit dada, tiada selera makan, rasa tidak sihat dan sering merengek, pernafasan laju atau susah bernafas, muntah atau cirit-birit, segeralah bawa anak anda berjumpa dengan doktor.

Jika jangkitan kuman pada paru-paru ini disebabkan oleh bakteria, kebiasaanya doktor akan memberikan antibiotik kepada anak anda. Tetapi, jika jangkitan kuman di paru-paru ini berlarutan dan teruk, anak anda akan dimasukkan ke hospital untuk diberikan oksigen, antibiotik dan sokongan perubatan yang lain bagi mengelakkan keadaan menjadi lebih serius dan membahayakan nyawa anak anda.

Sekiranya mendapati anak anda juga mengalami batuk yang berpanjangan selama tiga hari, keadaan badan yang lesu, mengalami muntah, nafas berbunyi dan dehidrasi, bawalah segera anak anda berjumpa doktor untuk pemeriksaan lanjut.  Untuk membezakan batuk biasa dan batuk Pneumonia, bunyi batuk biasa ‘tidak dalam’ berbanding batuk akibat Pneumonia yang bunyinya agak ‘dalam’ dan ianya kerap terjadi pada waktu malam sehingga ke pagi.

Pada kebiasaanya, anak yang dijaga oleh pengasuh di taska sangat berisiko untuk mendapat penyakit ini. Ini adalah kerana persekitaran taska yang tidak dijamin bersih serta perkongsian bekas makanan dan minuman menyebabkan penyakit ini mudah disebarkan kepada kanak-kanak lain.

Oleh demikian, sekiranya anda menghantar anak anda ke taska, anda mungkin perlu memikirkan untuk memberikan suntikan vaksin Pneumococcal ini sebagai cara pencegahan awal kepada anak anda. Jangkitan kuman pada paru-paru ini boleh menjadi sangat serius kepada kanak-kanak kecil dalam masa yang singkat dan secara tidak langsung membahayakan nyawa anak anda.

Bagi mengelakkan anak anda mengalami penyakit jangkitan kuman pada paru-paru yang dikenali sebagai Pneumonia, anda perlu sentiasa menitikberatkan kebersihan diri di kalangan anak-anak anda, persekitaran rumah dan taska, serta meneruskan penyusuan susu ibu bagi meningkatkan antibodi anak sebagai salah satu langkah dalam mencegah jangkitan kuman dan bakteria.

Dan sebaiknya, ibu bapa perlu mempertimbangkan pengambilan suntikan vaksin Pneumococcal di hospital atau klinik swasta bagi meningkatkan lagi imunisasi anak anda. Semoga dengan suntikan imunisasi vaksin Pneumococcal ini anak anda dapat dihindari penyakit Pneumonia dan menjalani aktiviti harian dengan ceria!

BAGAIMANA VAKSIN PNEUMOKOKAL BERTINDAK?

Streptococcus pneumoniae boleh merebak dengan mudah melalui permukaan yang tercemar dan dari individu ke individu apabila terdapat hubungan secara langsung atau melalui titisan daripada bersin atau batuk dari orang yang dijangkiti. Bukan semua individu yang terdedah kepada bakteria tersebut akan dijangkiti. Sesetengah individu membawa Streptococcus pneumoniae (biasanya dalam hidung dan tekak) tanpa menunjukkan sebarang tanda-tanda penyakit itu sendiri tetapi boleh menyebarkannya kepada individu yang tidak dijangkiti . Kanak-kanak adalah lebih mudah terdedah kepada jangkitan tersebut.

Vaksin memberi perlindungan terhadap banyak jenis dan strain bakteria . Perlindungan sesuatu vaksin bergantung kepada jenis strain yang terkandung dalam vaksin tersebut. Vaksin pneumokokal akan membantu merangsang badan menghasilkan antibodi terhadap Streptococcus pneumoniae yang menyebabkan penyakit ini. Ini kerana vaksin mengandungi sebahagian daripada bakteria yang dapat mencetuskan badan untuk membina imuniti terhadap bakteria tersebut . Sekiranya sesorang individu yang menerima vaksin tersebut dijangkiti dengan strain(serotaip) Streptococcus pneumoniae tertentu , antibodi ini akan membantu melindungi individu daripada penyakit.

Dalam erti kata lain, vaksin pneumokokal menyediakan vaksinasi terhadap penyakit pneumokokal yang disebabkan oleh strain yan terdapat dalam vaksin tersebut. Vaksin pneumokokal mengandungi strain yang biasanya menyebabkan penyakit pneumokokal.

BAGAIMANA VAKSIN DIANGGAP SELAMAT SEKIRANYA DIHASILKAN DARIPADA BAKTERIA?
Vaksin dibuat sama ada daripada sebahagian atau seluruh bakteria yang telah dimatikan atau dilemahkan. Oleh kerana ia mengandungi bentuk bakteria yang tidak aktif, maka ia tidak akan dapat menyebabkan penyakit.

VAKSIN PNEUMOKOKAL YANG TERDAPAT DI MALAYSIA
Sehingga kini terdapat dua jenis vaksin pneumokokal : vaksin polisakarida pneumokokal dan vaksin konjugat pneumokokal. Vaksin ini memberi perlindungan terhadap strain Streptococcus pneumoniae yang terkandung didalamnya yang merupakan strain-strain yang paling penting dan yang paling mungkin menyebabkan penyakit yang serius. Pelalian bagi golongan dewasa dan kanak-kanak adalah mengikut jadual yang disyorkan untuk kumpulan umur mereka. Seperti dengan vaksin lain, adalah penting untuk sedar bahawa vaksin pneumokokal in tidak akan melindungi semua individu yang menerima vaksin ini secara keseluruhannya. Ini adalah kerana imunisasi dengan vaksin ini hanya menawarkan pencegahan terhadap penyakit pneumokokal yang disebabkan oleh strain Streptococcus pneumoniae ( serotaip ) yang terkandung dalam vaksin tersebut.

Sumber:  myhealth.gov.my / momma-nutrition.com


JIKA ANDA MEMPUNYAI BAYI LELAKI, AWASI ANGIN PASANG BERAIR

Hydrocoele, atau “Angin Pasang Berair” adalah sejenis keadaan di mana cecair badan berkumpul di dalam kantung di sekeliling buah “testis” lelaki atau di ari-ari perempuan (jarang). Keadaan ini kebanyakkannya berlaku dalam kanak-kanak lelaki yang baru lahir. Hydrocoele boleh diklasifikasikan sebagai “Primary” (tiada punca yang berkaitan) atau “Secondary” (berpunca daripada masalah lain).

Hydrocoele “primary”, yang khususnya berlaku di kalangan bayi lelaki, adalah disebabkan oleh pembukaan pada otot dinding perut (abdomen) yang dalam kebanyakan masa bukaan ini akan tertutup secara semula jadi sewaktu bayi dilahirkan ataupun dalam tahun pertama kehidupan.
Hydrocoele “secondary” kebanyakkannya berlaku di kalangan kanak-kanak lelaki pra-remaja atau remaja dan disebabkan oleh radang sebagai punca pembentukkan cecair limpa. Radang ini boleh disebabkan oleh jangkitan kuman pada buah ‘testis’ atau kanser ‘testis’. Secara keseluruhannya, kadar masalah “hydrocele” adalah 6% kanak-kanak lelaki yang baru lahir. Kebanyakkannya akan hilang secara sepontan di antara umur 1-2 tahun.

TANDA-TANDA

Hydroceole boleh melibatkan sebelah ataupun dua-dua belah telur kanak-kanak lelaki. Ia akan kelihatan seperti telur yang bengkak dan beasa tegang kepada ibubapa yang menyentuhnya.
Sekiranya ia tidak dirawat, hydrocele secara lazimnya tidak mendatangkan komplikasi yang memudaratkan. Jenis yang tegang boleh menyebabkan kanak-kanak tersebut terasa kurang selesa bila beraktiviti lasak seperti bersukan, dan ia jarang boleh dijangkiti kuman dari bahagian saluran kencing.
Pengenalpastian hydrocele oleh para doctor dilakukan di dalam bilik rawatan dengan menyuluhkan pena berlampu di bahagian bawah telur yang bengkak dan melihat samada telur tersebut membenarkan lampu dilihat di bahagian atasnya – kaedah yang dipanggil “Transluminasi”.

RAWATAN

Sekiranya hydrocele tidak hilang secara sepontan bila seseorang bayi lelaki menjangkau usia 2 tahun, rawatannya berbentuk pembedahan iaitu Herniotomy. Kaedah yang sama digunakan untuk merawat angin pasang (Inguinal hernia).

Ia adalah sejenis prosedur yang memerlukan bius am (general anaesthesia) dan sebaik-baiknya dilakukan oleh pakar bedah kanak-kanak. Pesakit perlu dipuasakan untuk beberapa jam sebelum pembedahan ini.

Pembedahan Herniotomy biasanya dibuat sebagai prosedur unit rawatan harian (Daycare Surgery). Ini bermaksud pesakit tidak perlu tinggal di dalam wad untuk semalaman. Herniotomy melibatkan torehan kecil (biasanya 2-3cm) di bahagian ari-ari yang bermasalah.

Seterusnya, kantung dijumpai di bawah lapisan otot, dan ia dipisahkan daripada saluran sperma dan saluran darah; sejurus itu, kantung dipotong dan diikat supaya ia tidak dapat membenarkan pergerakan usus atau selaput ke dalamnya lagi. Cecair dalam kantung akan dikeluarkan dan bahagian telur akan nampak kendur setelah kesemua cecair dikeluarkan. Potongan kemudiannya dijahit dengan benang khas di bawah kulit dan akan hilang dengan sendiri dengan peredaran masa. Prosedur ini biasanya memakan masa 15-30 minit.
Selepas pembedahan ini, pesakit boleh diberi minum dan makan apabila dia sedar dengan sepenuhnya. Dia dibenarkan pulang ke rumah pada hari yang sama. Ibu bapa akan diarah untuk mengeluarkan pembalut daripada luka 2 hari selepas pembedahan.

Sekiranya luka tidak begitu elok (iaitu merah atau bernanah), pesakit perlu dibawa balik berjumpa dengan doktornya. Biasanya, kanak-kanak yang lebih besar diberitahu untuk mengelakkan daripada aktiviti senaman yang lasak sekurang-kurangnya selama 1-2 bulan.

Sumber:  myhealth.gov.my